MSN cari jurulatih jangka panjang Skuad Olahraga Para Kebangsaan.

IPOH, 23 Januari- Majlis Sukan Negara (MSN) merancang untuk mendapatkan jurulatih jangka panjang Skuad Olahraga Para Kebangsaan, termasuk bagi pelari pecut para, Mohamad Ridzuan Mohamad Puzi. Menteri Belia dan Sukan, Datuk Seri Ahmad Faizal Azumu berkata, isu penyambungan atau penamatan kontrak jurulatih adalah di luar bidang kuasanya."Pada pandangan saya, dalam sukan, jurulatih datang dan pergi, yang penting sukan itu dapat diteruskan dan saya harap atlet-atlet kita dapat terus melakar kejayaan untuk menaikkan nama negara," katanya selepas menyempurnakan Larian Baton Komanwel sempena Queen's Baton Relay Commonwealth Games 2022 di Padang Lintau, Kampung Tengku Hussein, di sini.Beliau mengulas mengenai kontrak Ketua Jurulatih Skuad Olahraga Para Kebangsaan, R. Jeganathan yang tamat hujung tahun lalu atas faktor usia yang telah melepasi 60 tahun.  Semalam, MSN menerusi catatan di Twitter memaklumkan, rayuan Jeganathan akan diputuskan pada Mesyuarat Jawatankuasa Kerja selepas sambutan Tahun Baru Cina.


MABA bincang dengan KBS bawa pemain naturalisasi

KUALA LUMPUR, 23 Januari- Persatuan Bola Keranjang Malaysia (MABA) sedang berbincang dengan Kementerian Belia dan Sukan (KBS) untuk merealisasikan hasrat mendapatkan pemain naturalisasi untuk pasukan kebangsaan.Presidennya, Datuk Seri Lee Tian Hock berkata, ia merupakan antara usaha MABA dalam meningkatkan mutu bola keranjang negara dan bersaing di peringkat Asia Tenggara dan Asia."Pemain naturalisasi diperlukan, seperti sedia maklum, bola keranjang amat memerlukan fizikal yang tinggi, namun rata-rata rakyat malaysia tidak mempunyai ketinggian yang mencukupi.Apabila kerajaan bersetuju, kita akan pergi ke negara-negara yang mempunyai pemain yang tinggi dan kos yang murah, antaranya Bosnia, kita akan cari mereka yang berbakat seawal usia 12 tahun, kita akan latih dan sediakan kemudahan," katanya selepas mempengerusikan mesyuarat Exco MABA di sini.Jelasnya lagi, sasaran Sukan SEA akan datang adalah untuk mendapatkan sekurang-kurangnya pingat gangsa dan ia amat realistik buat masa ini.


MPFL : Selangor MAC tundukkan Kelab PDRM 4-2

SHAH ALAM, 23 Januari- Penyandang juara Liga Premier Futsal Malaysia (MPFL), Selangor MAC terus kekal selaku kelompok pendahulu liga, selepas menundukkan Kelab PDRM dengan 4-2 di Kompleks Sukan Negara Panasonic di sini.Skuad kendalian Addy Shairullyzam Shafie kini berada di tangga kedua, dengan enam mata hasil tiga perlawanan.Kelab PDRM terlebih dahulu membuka jaringan menerusi Ahmad Shafeez Ibrahim pada minit ke-6.Dua minit kemudian, Selangor MAC menyamakan kedudukan menerusi Saad Sani.Fariq Mohammad selepas itu menambah jaringan buat Selangor MAC, diikuti Ekmal Shahrin yang cemerlang dengan dua gol peribadi.Rushdi Husin kemudian meledak satu lagi jaringan buat PDRM, namun masih belum dapat mengubah nasib pasukan itu yang kini berada di tangga ke-9 liga.


Kemelut Zii Jia dan BAM perlu segera diselesaikan atau kita hilang aset 'badminton' negara - Sadek Mustafa

KUALA LUMPUR, 22 Januari - Kemelut yang melanda pemain perseorangan terbaik negara, Lee Zii Jia perlu segera diselesaikan atau negara bakal kehilangan bakat muda ini.Itu pandangan pemerhati sukan tempatan, Mohd Sadek Mustafa yang menyifatkan sekatan yang dikenakan ke atas Pemain Ranking ke-7 dunia itu hanya akan menjerat Persatuan Badminton Malaysia (BAM) sendiri.Tiga pilihan, terus dipinggirkan selama dua tahun, memilih beraksi bersama negara lain, atau membawa perkara ini ke Mahkamah Timbang Tara Sukan.Menurut Sadek, jika Zii Jia memilih solusi kedua, ia sudah pasti akan merugikan negara dan memberi tamparan hebat buat BAM. "Kalau pergi dekat negara Scandinavia, saya rasa Lee Zii Jia akan mendapatkan kerakyatan penduduk tetap dengan begitu mudah.""Kebanyakan pemain Scandanavia adalah pemain profesional, mereka tidak hirau dan akan berikan semua fasiliti. Kita lihat pilihan yang ada pada Zii Jia kalau bermain dengan negara negara-negara ini, saya rasa mereka akan mendapat semua kemudahan yang akan diberikan oleh penaja-penaja mereka," tambahnya."Kalau ada orang yang ingin menjadi bapa angkat pada dia dan memberikan negara angkat pada dia, saya rasa Lee Zii Jia akan menyerlah dan kita akan rugi."Sadek turut menyamakan situasi yang berlaku pada Zii Jia hari ini seperti apa yang pernah dialami Legenda Datuk Misbun Sidek semasa era 80-an."BAM cuba mengulangi zaman Apache yang berlaku ketika mengendalikan Datuk Misbun satu ketika dahulu. BAM bernasib baik kerana kita ada Allahyarham Tan Sri Alyas Omar yang menjernihkan semula ketegangan yang berlaku. Akhirnya kita berjaya memenangi Piala Thomas semula," kata beliau yang ditemui secara eksklusif bersama RTM.Terdahulu, BAM mengumumkan menggantung penyertaan Lee Zii Jia di kejohanan antarabangsa selama dua tahun bermula 18 Januari lalu.Ia sebagai hukuman atas tindakannya keluar daripada Persatuan Badminton Malaysia (BAM).


FAM perlu hidupkan kembali arena bola sepak negara - KBS

IPOH, 22 Januari - Dana bernilai RM10 juta yang diterima Persatuan Bola Sepak Malaysia (FAM) Isnin lalu, perlu dimanfaatkan sebaik mungkin.Peruntukan itu diberikan kerana menyedari persatuan tersebut memerlukan dana yang besar untuk kembali pulih selepas terjejas teruk akibat pandemik COVID-19.  Menteri Belia dan Sukan, Datuk Seri Ahmad Faizal Azumu menjelaskan susulan pelaksanaan Perintah Kawalan Pergerakan (PKP), beberapa liga akar umbi tidak dapat beroperasi sekali gus menyukarkan mereka untuk memperoleh pendapatan.Pada masa sama, beliau berkata pemberian dana kepada FAM, bukan penyebab kepada pemotongan elaun dan penamatan kontrak atlet sukan lain. "Perkara itu sedang kami ambil perhatian dan akan cuba kami dapatkan seberapa ramai lagi atlet dan menambah seberapa banyak elaun yang boleh."KBS dan kerajaan perlu berbelanja mengikut kemampuan. Itu yang sedang kami lakukan dan Insya-Allah apa jua permasalahan atlet kesedihan atau kesusahan yang sedang dialami, kami sedang ambil perhatian yang serius dan akan pastikan permasalahan mereka itu dapat dirungkai," kata Faizal selepas merasmikan pembukaan Akademi Tunas (AT) Program Pembangunan Bola Sepak Negara (NFDP) di Padang Awam Tanjung Rambutan.  Penubuhan AT tersebut merupakan yang ke-54 di negara ini.


Kejohanan Piala Asia Wanita 2022, Skuad Projek Khas Wanita Kebangsaan mula langkah kiri

MUSCAT, 22 Januari- Aksi pembukaan Kejohanan Piala Asia Wanita 2022 yang berlangsung di Kompleks Sultan Qaboos, Muscat, Oman, menyaksikan Skuad Projek Khas Wanita Kebangsaan memulakan kempen dengan langkah kiri apabila tewas 0-9 kepada India.Malaysia yang membariskan 12 pemain muda dan tidak mempunyai sebarang pengalaman bermain di pentas antarabangsa pada Kejohanan Piala Asia Wanita 2022 terpaksa akur dengan kehebatan pasukan di ranking pertama Asia itu.Pengendali Skuad Projek Khas Wanita Kebangsaan, Nasihin Nubli Ibrahim, telah menjangkakan India yang menduduki tempat keempat di Sukan Olimpik Tokyo 2020, akan membuktikan kepada semua pasukan di Asia bahawa meraka adalah yang terbaik dan kejohanan kali ini India membariskan 16 pemain yang beraksi di Sukan Olimpik Tokyo.“Dalam perlawanan hari ini India menunjukkan bahawa mereka berada di tahap yang tinggi terutama dalam sudut teknikal, skil bermain hoki serta tahap kecergasan. Kekalahan ini pastinya menjadi satu pengalaman yang pahit untuk pemain terutamanya mereka yang tidak mempunyai sebarang caps antarabangsa dan kami barisan kejurulatihan memainkan peranan untuk menaikkan semula motivasi mereka yang sememangnya kecewa."“Aksi hari ini juga menunjukkan bahawa banyak penambahbaikan pasukan perlu kami lakukan terutama dari sudut kecergasan pemain dan teknikal skil hoki untuk diserapkan dalam taktikal perlawanan. Perlawanan seterusnya bertemu Singapura kami akan menggunakan masa yang dimiliki esok untuk menjalani sesi latihan bagi memperbaiki kelemahan yang ada dan kami memandang serius perlawanan seterusnya."“Kami akan melihat satu perlawanan demi satu perlawanan dan barisan kejurulatihan akan membuat analisi video untuk meneliti sudut yang perlu diperbaiki. Saya juga mengingatkan pemain bahawa kami masih belum terkeluar daripada kejohanan dan misi di sini masih belum berakhir,” jelasnya.India menjaringkan lapan gol padang dan satu gol daripada pukulan sudut penalti bermula dengan gol pembukaan Katariya Vandana pada minit kelapan dan berselang dua minit kemudian, Deep Grace Ekka menyempurnakan gol pukulan sudut penalti.Sebelum aksi separuh masa tamat, Navneet Kaur mencatat nama selaku penjaring dengan dua gol padang masing-masing pada minit ke-15 dan 27.Empat minit separuh masa kedua bermula, Katariya Vandana menjaringkan gol kedua peribadinya sebelum Lalremsiami mencatat nama selaku penjaring gol keenam buat India pada minit ke-38.Berselang dua minit kemudian, kali ini tindakan susulan daripada Monika menyudahkan percubaan rakan sepasukannya menghasilkan gol ketujuh India pada minit ke-40.Dua gol daripada Sharmila Devi dalam suku terakhir perlawanan pada minit ke-46 dan 59 memuktamatkan kemenangan 9-0 India ke atas Skuad Projek Khas Wanita Kebangsaan.Malaysia akan turun untuk aksi kedua bagi Kumpulan A bertemu Singapura pada Ahad pukul 9.00 malam waktu Malaysia.


Menjelang Kejuaraan B-23 AFF 2022, Maloney senaraikan muka baharu hanya kekalkan 9 pemain sertai kem latihan pusat

KUALA LUMPUR, 22 Januari- Persatuan Bola Sepak Malaysia FAM hari ini mengeluarkan senarai nama 30 pemain yang dipanggil oleh ketua jurulatih skuad B-23 kebangsaan, Brad Maloney bagi menyertai kem latihan pusat bermula Khamis, 27 Januari 2022 sebagai persiapan pasukan menjelang Kejuaraan B-23 AFF 2022 di Phnom Penh, Kemboja dari 14 hingga 26 Februari 2022.Menerusi satu kenyataan, FAM memaklumkan bagi kem latihan pusat kali ini, Maloney hanya mengekalkan seramai sembilan pemain dari skuad 23 pemain yang dibawa beliau ketika Kelayakan Piala Asia B-23 2022 di Mongolia, Oktober lalu yang mana Malaysia telah menduduki tangga teratas dan layak ke pusingan akhir Piala Asia B-23 2022 di Uzbekistan, Jun depan.Sembilan pemain tersebut ialah Umar Hakeem Suhar Rezwan, Shafi Azswad Sapari, Faiz Amer Runnizar, Fahmi Daniel Mohd Zaaim, Azhad Harraz Arman, Nur Azfar Fikri Azhar, Syed Nasrulhaq Syed Bidin, T. Saravanan dan Aiman Afif Afizul.Selebihnya baki pemain lain yang dipanggil kali ini terdiri daripada muka-muka baharu serta beberapa pemain yang pernah dipanggil ke kem-kem latihan pusat sebelum ini termasuk seorang pemain yang berpangkalan di Amerika Syarikat iaitu Wan Ahmad Kuzri Wan Ahmad Kamal.Sementara, lima pemain berikut pula berada dalam Senarai Bersedia sekiranya terdapat sebarang perubahan pada senarai 30 pemain di atas.Skuad B-23 kebangsaan dijadual berlepas ke Phnom Penh pada 12 Februari 2022 bagi menghadapi tiga perlawanan Kumpulan B menentang Myanmar pada 15 Februari 2022 di Stadium Prince, Laos pada 18 Februari 2022 di Stadium Prince dan Indonesia pada 21 Februari 2022 di Stadium Nasional Morodok Techo.Seterusnya juara Kumpulan A, B dan C serta satu pasukan naib juara kumpulan terbaik akan mara ke separuh akhir pada 24 Februari 2022 manakala Final dijadual berlangsung pada 26 Februari 2022. Saingan kalah mati ini berlangsung di Stadium Nasional Morodok Techo.Kumpulan A menampilkan tuan rumah Kemboja, Timor-Leste, Filipina dan Brunei manakala Kumpulan C dibarisi hanya tiga pasukan iaitu Thailand, Vietnam dan Singapura.


Golf Jelajah PGA American Expres, Cantlay gah selaku pendahulu selepas pusingan kedua

CALIFORNIA, 22 Januari- Pemain Amerika Syarikat, Patrick Cantlay muncul pendahulu pada aksi pusingan kedua Golf Jelajah PGA American Express.Cantlay mencatat keseluruhan 14 di bawah par, 130 pukulan untuk berada di tangga teratas kedudukan pemain ketika ini. Pada aksi hari kedua, Cantlay menamatkan saingan dengan catatan 4 di bawah par 68 pukulan sekali gus membolehkan dia mendominasi lapangan di La Quinta Country Club.Saingan turut menyaksikan Cantlay berjaya melakukan enam Birdie selain dapat mengelak daripada melakukan lebih daripada dua bogey.Pada aksi pusingan ketiga, hari ini Cantlay perlu mengekalkan prestasi semasa untuk elak daripada dipintas pencabar utamanya, Tom Hoge serta Will Zalatoris .-AP


BAM dan Zii Jia perlu capai kata sepakat

KUALA LUMPUR 22 Januari- Persatuan Badminton Malaysia (BAM) dan pemain perseorangan lelaki utama negara, Lee Zii Jia diminta mencari jalan penyelesaian terbaik susulan isu dihadapi ketika ini.Itu saranan Menteri Belia dan Sukan Datuk Seri Ahmad Faizal Azumu yang sedia bertemu kedua-dua pihak dalam masa terdekat.Menurut Datuk Seri Ahmad Faizal, jika kepentingan negara diutamakan, sudah tentu ada jalan penyelesaiannya. Jelas beliau, isu di antara BAM dan Zii Jia bukanlah perkara yang rakyat dan para pendokong serta penyokong sukan badminton inginkan ketika ini.Terdahulu, Timbalan Presiden BAM Datuk Seri Jahaberdeen Mohamed Yunood mengumumkan BAM tidak akan mendaftarkan Zii Jia, pemain ranking ketujuh dunia, untuk mana-mana kejohanan antarabangsa bagi tempoh dua tahun bermula 18 Januari ini.Ia berikutan keputusan juara All England itu yang menghantar surat untuk keluar daripada BAM pada 11 Januari lepas kerana ingin bergerak sebagai pemain profesional selain alasan tidak dapat menahan tekanan di BAM.


Tenis Terbuka Australia: Azarenka jinakkan Svitolina, mara ke pusingan 16 terakhir

MELBOURNE, 22 Januari - Tenis Terbuka Australia, juara dua kali, Victoria Azarenka beraksi cemerlang ketika menundukkan bekas pemain nombor 4 dunia, Elina Svitolina 6-0, 6-2 di pusingan ketiga, sekali gus menjamin slot ke pusingan 16 terakhir.

Turun selaku pilihan ke-24, Azarenka tidak memberi banyak ruang kepada lawannya dari Ukraine itu untuk menang dalam masa satu jam.

Pemain berusia 32 tahun itu sebelum ini pernah memenangi gelaran Terbuka Australia pada 2012 dan 2013.

Kejayaan itu menyaksikannya bakal berdepan Barbora Krejcikova dari Republik Czech di pusingan berikutnya.

Sementara Svitolina pula yang mara sehingga ke suku akhir pada edisi 2018 dan 2019, terpaksa melupakan misinya untuk merangkul gelaran pertama di Melbourne.


Kemelut Zii Jia tinggalkan BAM, Menteri Belia dan Sukan akan bertemu kedua-dua pihak

BUKIT KIARA, 21 Januari - Selepas membuat keputusan meninggalkan Persatuan Badminton Malaysia (BAM), laluan karier pemain perseorangan lelaki negara, Lee Zii Jia kini berdepan halangan.BAM memutuskan untuk tidak mendaftarkan juara Seluruh 2021 itu menyertai sebarang kejohanan antarabangsa selama dua tahun berkuat kuasa 18 Januari.Keputusan tersebut diumumkan Timbalan Presiden II BAM, Datuk Seri Jahaberdeen Mohamed Yunoss."Jadi bila kamu tarik diri apa badan itu boleh buat? Jadi bila kamu tarik diri badan tu kata kamu tarik diri dan kami tak dapat daftar kamu kita boleh tentukan tempoh masa tapi kita cuma ambil tempoh masa yang pernah kami buat selama dua tahun."Jadi itu bermakna selama dua tahun untuk hari ini BAM tidak akan daftar Lee Zii Jia untuk apa-apa kejohanan yang mana pendaftaran oleh BAM perlu dan itu tertakluk kepada proses rayuan kalau dia rayu itu cerita lain," kata JahaberdeenSelain Zii Jia, bekas pemain perseorangan wanita kebangsaan, Goh Jin Wei turut dikenakan tindakan sama.Dalam pada itu, Menteri Belia dan Sukan, Datuk Seri Ahmad Faizal Azumu menerusi hantaran di laman media sosialnya berkata, beliau akan bertemu kedua-dua pihak dalam masa terdekat.


Kim Pan Gon pengendali baharu Harimau Malaya

KELANA JAYA, 21 Januari- Persatuan Bolasepak Malaysia (FAM), hari ini mengumumkan pelantikan Kim Pan Gon dari Republik Korea sebagai ketua jurulatih baharu skuad kebangsaan, Harimau Malaya bagi mengisi kekosongan yang ditinggalkan oleh Tan Cheng Hoe.Pan Gon yang bakal genap 53 tahun pada 1 Mei 2022 ketika ini adalah Pengarah Pasukan Kebangsaan di Persatuan Bolasepak Korea (KFA) sejak tahun 2018 yang mana beliau sebelum itu merupakan Ketua Jurulatih Kebangsaan Hong Kong dari 2009-2010 dan 2012-2017.Presiden FAM, Datuk Hamidin Mohd Amin dalam kenyataannya berkata pemilihan Pan Gon dibuat selepas penilaian menyeluruh ke atas calon-calon dari pelbagai negara termasuk dari Jepun, negara-negara Eropah dan Amerika Latin serta dalam negara."FAM berasakan bahawa Pan Gon merupakan calon terbaik untuk mengendalikan skuad Harimau Malaya berdasarkan pengalaman luas beliau sebagai jurulatih di peringkat kelab dan pasukan kebangsaan, selain berada dalam sistem pasukan kebangsaan Republik Korea dalam tempoh empat tahun terakhir ini," kata Hamidin.Selepas beraksi sebagai pemain bersama kelab Republik Korea iaitu Ulsan Hyundai dan Jeonbuk Hyundai Motors pada era 1990-an, Pan Gon berhijrah ke Hong Kong pada 2000 dan kemudian sempat bergelar pemain-jurulatih di Hong Kong Rangers FC pada 2003-2004.Beliau kemudian kembali ke Republik Korea selepas memperoleh Lesen Pro AFC untuk memulakan karier kejurulatihan selaku penolong jurulatih Busan IPark FC (2005-2008), ketua jurulatih South China FC (2008-2010), ketua jurulatih kebangsaan Hong Kong (2009-2010), penolong jurulatih Gyeongnam FC (2011) dan ketua jurulatih kebangsaan Hong Kong (2012-2017).Sebagai pengendali skuad kebangsaan Hong Kong, Pan Gon berjaya membimbing pasukan berkenaan mencipta sejarah buat pertama kalinya meraih pingat emas pada East Asian Games 2009 dan seterusnya menjuarai saingan kelayakan East Asian Football Championship 2010 untuk layak selaku empat pasukan terbaik ke pusingan akhir.Selain itu juga, sepanjang saingan Kumpulan C, Kelayakan Piala Dunia 2018 yang berlangsung pada 2015 dan 2016, Pan Gon berjaya menghasilkan empat kemenangan daripada lapan perlawanan yang mana dua keputusan seri berjaya dicatat Hong Kong ketika berdepan China, sekaligus membuktikan bahawa beliau mempunyai kredibiliti dan sentuhan untuk membawa pasukan bimbingannya menandingi pasukan lawan yang lebih kuat.Hong Kong kendalian Pan Gon juga pernah dua kali bertemu skuad Harimau Malaya pada 2017 yang ketika itu dibimbing Nelo Vingada pada saingan Kumpulan B, Kelayakan Piala Asia 2019 yang mana aksi di Stadium Hang Jebat, Melaka berkesudahan seri 1-1 dan aksi di Hong Kong, Malaysia tewas 2-0.Biarpun beliau tidak memegang jawatan sebagai ketua jurulatih mana-mana pasukan kebangsaan atau kelab sepanjang empat tahun terakhir sejak 2018, Pan Gon sebagai Pengarah Pasukan Kebangsaan KFA sebenarnya merupakan individu penting yang bertanggungjawab dalam pelantikan ketua jurulatih Republik Korea, Paulo Bento dari Portugal dan ketika ini, negara berkenaan dalam kedudukan terbaik untuk layak ke Piala Dunia 2022 dengan rekod tanpa kalah sepanjang saingan kelayakan akhir dengan berbaki empat perlawanan lagi.Kemampuan Pan Gon yang fasih berbahasa Inggeris memudahkan beliau untuk berkomunikasi dengan staf kejurulatihan, pegawai, pemain dan media, selain beliau juga memiliki pengetahuan serta cukup memahami budaya bola sepak di Asia dan juga Asia Tenggara.Pan Gon dijangka tiba di Malaysia pada awal Februari 2022 bersama-sama empat pembantunya iaitu seorang penolong jurulatih, seorang jurulatih penjaga gol, seorang jurulatih kecergasan dan seorang juruanalisis.Beliau dan barisan kejurulatihannya selepas itu akan mula memantau pemain-pemain sebaik saingan Liga Malaysia 2022 bermula bagi panggilan pertama kem latihan pusat pada Mac 2022 sebagai persiapan awal menjelang Kelayakan Piala Asia 2023, Jun depan.


Rali Dunia, Ogier kekal pendahulu

MONTE CARLO, 21 Januari- Juara dunia 8 kali, Sebastien Ogier muncul pendahulu keseluruhan selepas dua peringkat perlumbaan Kejuaraan Rali Dunia di Monte Carlo awal pagi tadi.Pemandu pasukan Toyota itu mencatat kemenangan dalam dua saingan tersebut dengan mengatasi seorang lagi juara dunia, Sebastien Loeb.Dengan menggunakan enjin hybrid era baharu Toyota, Ogier mencatat masa 6.7 saat lebih pantas daripada Loeb yang memandu buat pasukan Ford pada saingan sebelah malam.Rakan sepasukannya di Toyota, Elfyn Evans pula di tempat ketiga dengan ketinggalan 11.2 saat.Loeb yang beraksi di Monte Carlo atas tiket jemputan, memenangi 9 gelaran rali dunia bermula 2004 hingga 2012 manakala Ogier pula hanya memenangi 8 gelaran dalam masa 9 tahun terakhir.Perlumbaan di Monte Carlo ini merupakan saingan pembuka musim bagi Kejuaraan Rali Dunia 2022.- AFP


Algeria tersingkir dari Piala Negara Afrika

Douala, 21 Januari- Penyandang juara Piala Negara-Negara Afrika, Algeria dimalukan dengan kekalahan teruk 3-1 menentang Ivory Coast sekaligus tersingkir daripada kejohanan itu.Franck Kessie, Ibrahim Sangare dan pemain Arsenal Nicolas Pepe menjaringkan gol untuk Ivory Coast pada aksi yang berlangsung di ibu kota Cameroon itu.Perlawanan turut menyaksikan bintang Manchester City Riyad Mahrez terlepas sepakan penalti untuk Algeria, juara edisi 2019.Sofiane Bendebka akhirnya mencetak satu gol untuk Algeria namun, sudah terlambat buat pasukan Djamel Belmadi itu.Ini adalah kali kelima dalam enam edisi terakhir kejohanan berkenaan juara bertahan gagal layak ke pusingan kalah mati, tetapi Algeria tampil sebagai juara bertahan paling merosot.Algeria sekadar menamatkan saingan peringkat kumpulan di tangga tercorot dengan hanya satu mata hasil keputusan seri menentang Sierra Leone. - AFP


Hugo Lloris kekal bersama Spurs

LONDON, 21 Januari- Kapten Tottenham, Hugo Lloris memperbaharui kontraknya bersama kelab Inggeris itu selama dua tahun lagi.Perjanjian sedia ada penjaga gol Perancis itu akan tamat pada musim panas ini, tetapi dia telah menandatangani terma baharu dalam perjanjian sehingga 2024.Lloris, yang menyertai Spurs pada 2012, dibenarkan berhubung dengan beberapa kelab asing lain sejak awal bulan ini tetapi telah menamatkan semua spekulasi dengan menyerahkan masa depannya kepada kelab berpangkalan di utara London itu.Sudah tentu perkhabaran itu melegakan Pengurus, Antonio Conte, yang dari awal lagi berperanan besar dalam mengekalkan penjaga gol itu bersama Spurs. - AP


Pele kembali dimasukkan ke hospital

SAO PAOLO, 21 Januari - Legenda bolasepak Brazil, Pele, 81 tahun kembali dimasukkan ke hospital untuk pemeriksaan rutin, setahun selepas menjalani pembedahan membuang tumor kolon.Rangkaian TV Sukan ESPN melaporkan pemenang Piala Dunia tiga kali itu menjalani kemoterapi di Hospital Albert Einstein di Sao Paulo.Pele sebelum ini didiagnosis mempunyai sel kanser baharu pada hati serta paru-paru dan perlu menjalani rawatan bagi mengesan sama ada terdapat sel barah baharu.Terdahulu, Pele dilaporkan dalam keadaan stabil dan boleh meninggalkan hospital pada Khamis, namun dia memerlukan pemantauan rapi kerana keadaannya yang uzur.Tiada sebarang kenyataaan daripada pihak hospital.Pada September 2021, Pele menjalani pembedahan membuang tumor kolon dan hampir sebulan diletakkan dibawah penjagaan. -REUTERS


Ngah Wanja penyerang import baharu skuad Hijau Kuning

ALOR SETAR, 21 Januari- Kedah Darul Aman (KDA) FC mengumumkan, Ronald Ngah Wanja, 30 tahun, sebagai penyerang import baharu pasukan itu bagi musim 2022.  Kehadiran Ngah Wanja, bagi mengisi slot pemain import kuota antarabangsa ke-2, KDA FC.Beliau yang berasal dari Tiko, Cameroon, merupakan penyerang yang banyak beraksi untuk kelab Timur Tengah Asia dan kehadirannya sebagai ayam tambatan pasukan amat dinantikan peminat.Beliau pernah beraksi bersama Al-Salt dan menjadi antara peledak berbahaya di Liga Jordan.  Ngah Wanja muncul sebagai penjaring terbanyak liga tersebut dengan 15 gol pada musim 2021.  Sebelum ini, Dechi Marcel N'guessan (Kuota Antarabangsa), Jang Suk-Won (Kuota Asia) dan Dennis Buschening (Kuota Asean), telah diumumkan sebagai tigapemain import skuad Hijau Kuning.


Atlet digugurkan masih boleh wakil negara, berlatih di MSN - Ahmad Faizal

KUALA LUMPUR, 21 Januari - Atlet yang digugurkan daripada program latihan kebangsaan masih berpeluang mewakili negara di kejohanan antarabangsa dan mereka juga boleh menjalani latihan menerusi Program Podium.Menteri Belia Dan Sukan, Datuk Seri Ahmad Faizal Azumu berkata, kementeriannya berjaya mengumpul dana RM 17 juta bagi program tersebut.Jelas beliau, pengguguran atlet tidak bermakna mereka dilarang menjalani latihan di venue dan fasiliti milik Majlis Sukan Negara (MSN) di seluruh negara dalam meningkatkan prestasi masing-masing."Cuma kita tidak meletakkan mereka di bawah program podium, seperti sebuah akademi yang kita jaga di bawah satu bumbung. itu perkara yang perlu difahami semua." "Walaupun (penurunan) daripada lebih kurang RM 40 juta yang telah diperuntukkan tahun lepas kepada kosong, tetapi kami di KBS telah mencari jalan, dan kami dapat mengumpulkan dana RM 17 juta untuk meneruskan program podium demi kelangsungan atlet berprestasi tinggi kita," katanya dalam program Inklusif di Angkasapuri, malam tadi.Dalam pada itu, Ahmad Faizal turut menangkis dakwaan bahawa Program Podium di bawah MSN dihentikan.MSN sebelum ini menggugurkan 144 atlet kebangsaan dan hanya mengekalkan 293 atlet (248 normal, 45 para) bagi tahun ini, selain mengurangkan elaun latihan.


Pelbagai faktor perlu diambil kira sebelum hantar Azreen Nabila Alias berlatih di luar negara

KUALA LUMPUR, 21 Januari - Pelbagai faktor perlu diambil kira sebelum menghantar Azreen Nabila Alias untuk berlatih di luar negara.Demikian reaksi Ketua Jurulatih Olahraga Kebangsaan, Manshahar Abdul Jalil mengenai cadangan untuk menghantar jaguh pecut wanita negara itu berlatih di luar negara.Jelas beliau, perbincangan menyeluruh perlu dilakukan dalam kalangan jurulatih bagi memastikan Azreen betul-betul bersedia dengan corak dan modul latihan di luar negara."Faktor-faktor kesediaan dia kerana di luar negara tu saya dapati terdapat persaingan yang sengit, adakah dia dapat menyesuaikan diri untuk mengadaptasinya di sana dan sebagainya, itu semua diambil kira, dari segi mental dan fizikal."Jadi saya rasa itu satu peluang yang baik, bagaimanapun perbincangan yang lebih terperinci perlu diadakan untuk menentukan Azreen dapat pergi ke luar negara untuk membolehkan prestasinya terus meningkat, " kata beliau secara eksklusif kepada Berita RTM di sini.Azreen mencatat masa peribadi terbaik dalam pusingan kelayakan acara 100 meter Temasya Olimpik Tokyo dengan catatan masa 11.77 saat sekaligus menamatkan saingan di tempat kedua.Beliau bagaimanapun terkandas pada pusingan pertama kejohanan selepas mencatat masa 11.91 saat.Sementara itu, Manshahar juga meminta peminat bersifat realistik untuk melihat Azreen menghadiahkan kilauan pingat acara pecut 100 meter dalam Sukan Sea Vietnam akan datang.


Hasrat Zii Jia tinggalkan BAM ada pro dan kontra

KUALA LUMPUR, 20 Januari - Hasrat pemain perseorangan lelaki utama negara, Lee Zii Jia meninggalkan Persatuan Badminton Malaysia (BAM) untuk bergerak secara profesional ada pro dan kontranya.Bekas pemain nombor satu dunia, Roslin Hashim berpendapat semua pihak perlu memberi peluang kepada Zii Jia dan menghormati hasratnya 'melebarkan sayap' secara profesional.Roslin tidak menolak kemungkinan Zii Jia berdepan pelbagai halangan dalam aspek fasiliti latihan dan rakan sepelatihan (sparring) yang sesuai jika meninggalkan BAM.Namun, beliau percaya pemain berusia 24 tahun dari Kedah itu mampu mencari jalan untuk mencapai kemuncak prestasinya.Roslin percaya, hanya juara Seluruh England 2021 itu yang tahu cara untuk meningkatkan tahap prestasinya."Pilihannya ketika ini ialah untuk bebas daripada segala tekanan dengan bergerak secara solo."Roslin dalam pada itu berpendapat, BAM akan kerugian jika melepaskan pemain nombor 7 dunia tersebut.“Walaupun kita tahu Zii Jia apabila beliau bermain secara profesional pun tetap mewakili negara tetapi bagi pihak BAM itu, ia amat merugikanlah,” katanya. “Sebenarnya ini adalah satu kerugian kepada BAM kerana seperti kita tahu, selepas Datuk Lee Chong Wei, sekarang ini kita ada Zii Jia.“Walaupun kita ada pemain-pemain baharu yang sedang meningkat naik seperti Ng Tze Yong, tetapi Tze Yong masih jauh lagi perjalanannya.“Zii Jia pun sebenarnya masih jauh lagi langkahnya, cuma agak merugikan bagi pihak BAM kerana melepaskan pemain perseorangan utama negara," ujar beliau.Roslin juga berkata, sukar meramalkan calon jurulatih yang sesuai untuk membimbing Zii Jia.Antara nama yang disebut-sebut ialah ketua jurulatih Singapura, Mulyo Handoyo dan bekas pemain kebangsaan, Ong Ewe Hock.Ketika ini muncul spekulasi bahawa Zii Jia akan menyertai pemain nombor 2 dunia, Victor Axelsen dari Denmark menjalani latihan di Dubai.


Piala Negara-negara Afrika: Skuad The Pharaohs menang tipis, 1-0 berdepan Sudan

YAOUNDE, 20 Januari - Mesir berjaya tewaskan Sudan 1-0 dalam saingan peringkat kumpulan D awal pagi tadi sekali gus melayakkan diri ke pusingan seterusnya dalam Piala Negara-negara Afrika.Juara tujuh kali itu mara ke pusingan 16 terakhir piala tersebut bersama sembilan lagi pasukan terdiri daripada Burkina Faso, Gabon, Nigeria, Guinea, Cameroon, Senegal, Cape Verde, Morocco, Malawi dan enam lagi pasukan.Pasukan The Pharaohs berada di tangga kedua kumpulan selepas Nigeria mencatatkan rekod tanpa kalah dalam saingan kumpulan D.Gol tandukan pemain pertahanan Mesir, Mohamed Abdelmonem pada minit ke-10 perlawanan menyentap keselesaan pasukan 'Falcons of Jediane'."Saya rasa Mesir berhak memenangi perlawanan ini tanpa ragu-ragu lagi berdasarkan peluang yang kami cipta dan corak permainan kami."Kesilapan kami ialah tidak menjaringkan gol kedua. Jika anda menjaringkan gol kedua permainan dianggap berakhir. Jika kami menang 1-0 sehingga akhir, saya akan rasa gembira," kata pengendali Mesir Carlos Queiroz.Kemenangan Mesir memastikan Cape Verde dan Malawi layak sebagai pasukan tempat ketiga terbaik.Dalam pada itu, Ivory Coast mendahului Kumpulan E dengan empat mata dan keputusan perlawanan menentang Algeria hari ini tidak menjejaskan peluang mereka berada dalam kelompok dua teratas.Situasi sama dihadapi Gambia dan Mali dalam Kumpulan F, selepas kedua-dua negara mengumpul empat mata daripada dua perlawanan.Juara tiga kali Nigeria meneruskan permulaan cemerlang dengan menewaskan Guinea-Bissau hasil jaringan babak kedua Umar Sadiq dan kapten William Troost-Ekong. - AFP


SUKMA KL: 88 Atlet Sarawak tarik diri

KUCHING, 19 Januari - Seramai 88 atlet Sarawak terpaksa menarik diri daripada menyertai temasya Sukan Malaysia (Sukma) yang dijangka berlangsung di Kuala Lumpur tahun ini. Menteri Belia, Sukan dan Pembangunan Usahawan Sarawak, Datuk Seri Abdul Karim Rahman Hamzah berkata melepasi usia kelayakan, komitmen pekerjaan, berkahwin dan ditawar melanjutkan pelajaran di universiti merupakan antara punca mereka menarik diri daripada temasya itu yang sepatutnya berlangsung di Johor pada 2020 namun terpaksa ditunda dua kali."Keseluruhannya, ada seramai 812 atlet Sukma dari Sarawak dalam senarai panjang," katanya kepada Bernama hari ini.Beliau berkata jumlah atlet paling ramai menarik diri adalah bagi acara hoki iaitu 13 orang diikuti Esport (12),  berbasikal (10) dan perahu (sembilan).Katanya daripada keseluruhan 30 acara sukan yang disertai Sarawak pada temasya itu, hanya judo, gimnastik artistik, renang dan golf menyaksikan tiada atlet menarik diri.Abdul Karim berkata atlet lain masih kekal menjalani latihan sebagai persiapan menghadapi temasya itu dan tetap komited biarpun belum pasti acara mereka akan dipertanding.Pada Oktober tahun lepas, Menteri Belia dan Sukan Datuk Seri Ahmad Faizal Azumu berkata Jawatankuasa Tertinggi Sukma bersetuju menangguhkan Sukma Johor hingga ke tahun 2024 serta membenarkan Majlis Sukan Negara menganjurkan Sukma dan Para Sukma 2020 di Kuala Lumpur tahun ini. - BERNAMA


MOM yakin Olimpik musim sejuk Beijing berjaya

FOTO FACEBOOK Olympic Council of Malaysia

KUALA LUMPUR, 20 Januari - Majlis Olimpik Malaysia (MOM) yakin bahawa Beijing dapat menganjurkan Sukan Olimpik Musim Sejuk yang berjaya dan selamat pada 4 hingga 20 Februari ini, meskipun berlaku kebimbangan susulan peningkatan kes COVID-19 varian Omicron. Presiden MOM, Tan Sri Mohamad Norza Zakaria berkata penganjur telah menetapkan prosedur operasi standard (SOP) yang ketat dan memperkenalkan gelembung sukan dikenali sebagai ‘gelung tertutup’ bagi membendung penularan wabak berkenaan.“Saya sangat yakin Beijing akan menjadi tuan rumah yang hebat dan cemerlang. Ia akan menjadi temasya Sukan Musim Sejuk yang sangat berjaya. Dengan playbook, protokol keselamatan, gelembung sukan dan (fakta bahawa) mereka mempunyai kes sedikit berbanding seluruh dunia, saya fikir ia adalah tempat paling selamat.“Saya juga yakin Beijing adalah tempat di mana semua atlet hendak pergi dan capai impian mereka,” katanya kepada pemberita selepas majlis penyerahan Jalur Gemilang kepada Ketua Kontinjen negara ke temasya itu Moira Tan di sini pada Rabu.Malaysia diwakili dua atlet luncur salji alpine - Jeffrey Webb, 23, dalam kategori slalom lelaki dan Aruwin Idami Salehhuddin, 17, dalam kategori slalom dan giant slalom wanita - pada temasya Sukan Olimpik Musim Sejuk Beijing 2022.Malaysia membuat penampilan pertama pada Olimpik Musim Sejuk 2018 di Pyeongchang, Korea Selatan, menerusi penyertaan Julian Yee, 24, yang menamatkan saingan di tempat ke-25 dalam acara figure skating lelaki, dan Jeffrey di tempat ke-68 acara giant slalom lelaki. -BERNAMA


Ravichandran teruskan misi daki Gunung Everest Mei depan

KUALA LUMPUR, 19 Januari- Pemegang Malaysia Book of Record Ravichandran Tharumalingam sekali lagi akan meneruskan misi mendaki Gunung Everest.Kali ini, misi beliau akan berlangsung pada Mei ini selepas kali terakhir melakukannya pada 2017.Menurut Ravi pelbagai persiapan telah dilakukan untuk menjayakan ekspedisi kali ini."Selalunya kami akan ke puncak pada pertengahan Mei sehinggalah minggu pertama Julai, ini kerana pada pertengahan Mei cuaca sudah mula bergerak daripada musim sejuk ke musim panas."Musim panas akan berlaku pada minggu pertama Jun yang mana cuaca berubah kepada hujan dan monsun akan datang," jelasnya kepada pemberita dalam sidang media di ibu negara.Ekspedisi itu akan berlepas ke Kathmandu, Nepal pada penghujung Mac 2022 bagi tujuan persiapan sebelum melakukan pendakian.


Skuad kriket wanita tewas kepada Scotland

KUALA LUMPUR, 19 Januari- Skuad wanita negara tewas dalam aksi menentang Scotland dalam kempen Kelayakan Sukan Komanwel 2022 Majlis Kriket Antarabangsa (ICC) yang berlangsung secara gelembung sukan, hari ini.Itu merupakan kekalahan kedua pasukan negara selepas kecundang kepada Bangladesh, semalam.Berlangsung di Kinrara Oval di Puchong, skuad kriket wanita negara tewas dengan 20 wiket dalam perlawanan yang berlangsung sengit.Sepanjang aksi, pasukan negara memberikan tentangan sengit kepada pasukan lawan sebelum Scotland mengesahkan kemenangan menerusi 31 larian.Semalam pasukan negara memulakan kempen kelayakan dengan langkah kiri selepas tewas lapan wiket menentang Bangladesh.Selepas ini Malaysia dijadual menentang Sri Lanka pada Sabtu.


Tiga pemain baharu dari Sepanyol sertai JDT

KUALA LUMPUR, 19 Januari- Menjelang kempen Liga Malaysia 2022, Johor Darul Ta'zim (JDT) bakal menandatangani tiga pemain baharu dari Sepanyol bagi memperkuat skuad itu untuk saingan musim ini.Tiga pemain tersebut bakal diperkenalkan oleh JDT pada esok. Menurut Pengarah Teknikal JDT Alistair Edwards, pemain terbabit juga akan membantu skuad itu dalam saingan Liga Juara-Juara AFC."JDT akan mengumumkan dua pemain baharu esok manakala pemain ketiga akan menyertai skuad di Dubai, Emiriah Arab Bersatu untuk pramusim," jelasnya dalam kenyataan di laman Facebook rasmi JDT hari ini.Minggu lepas, skuad Harimau Selatan mengumumkan penyertaan pemain import baharunya iaitu Fernando Forestieri, yang sebelum ini beraksi dalam Liga Serie A Itali, selain kemasukan bekas pemain Selangor Syahmi Safari.


Zii Jia berhasrat tinggalkan BAM

KUALA LUMPUR, 19 Januari - Pemain perseorangan lelaki nombor satu negara, Lee Zii Jia sah ingin meninggalkan Persatuan Badminton Malaysia (BAM).Perkara itu dimaklumkan Presiden BAM, Tan Sri Norza Zakaria yang telah menerima surat mengenai hasrat pemain berusia 23 itu.Jelas Norza, BAM telah mengadakan beberapa siri pertemuan bersama Zii Jia sejak pemain itu menyerahkan surat penarikan diri pada 11 Januari lalu. Namun juara Seluruh England itu tetap dengan pendirian ingin mengatur sendiri perjalanan karier beliau."Tetapi walau apa pun seperti yang saya kata kita ada peraturan kita, kita ada prosedur kita, kita tentu rasa kecewa, tapi kekecewaan itu mungkin saya sebagai peribadi, sebagai presiden, tapi akhirnya majlis itu sebagai institusi akan membuat keputusan dan keputusan itu akan disampaikan Jumaat ini," kata Norza dalam sidang media, di sini.Menurut beliau, BAM akan mengadakan satu sidang media mengumumkan keputusan itu pada Jumaat, pukul 4 petang.Keputusan itu akan diumumkan Timbalan Presiden, Datuk Seri Jahaberdeen Mohamed Yunoos.


Tenis Terbuka Australia: Ashleigh menang mudah

MELBOURNE, 19 Januari- Pilihan utama Ashleigh Barty mara ke pusingan ketiga Terbuka Australia selepas mudah menewaskan Lucia Bronzetti hari ini.

Pemain nombor satu dunia dari Australia itu jelas berada dalam kelas tersendiri ketika mengatasi cabaran lawannya dari Itali 6-1, 6-1 hanya dalam masa 52 minit.

Ashleigh memulakan misi memburu gelaran pertama Terbuka Australia dengan garang apabila menewaskan Lesia Tsurenko pada Isnin lalu dalam masa 54 minit.

Kemenangan tersebut juga mencerahkan peluang Barty untuk menjuarai kejohanan itu di laman sendiri pada musim ini.

Servisnya sukar digugat dan kini tidak tewas enam perlawanan sejak bermula musim 2022 selepas menjuarai Antarabangsa Adelaide.

"Kami di tempat sepatutnya kami berada," kata Ashleigh. "Saya rasa persiapan kami amat baik di Adelaide. Kami beraksi dengan baik dalam aksi sukar. (Jurulatih) Craig Tyzzer banyak membantu.

"Pasukan kami keseluruhannya bekerjasama dengan baik. Kami nikmati tenis kami dan mempamerkan prestasi terbaik."

Ashleigh akan berdepan pilihan ke-30, Camila Giorgi dari Itali pada peringkat 32 terakhir Jumaat ini selepas pemain Itali itu menewaskan pemain Czech, Tereza Martincova 6-2, 7-6 (7/2). - AFP


Tenis Terbuka Australia: Rafael Nadal mara ke pusingan ketiga

MELBOURNE, 19 Januari- Bekas pemain nombor satu dunia, Rafael Nadal menepati ramalan apabila tidak berdepan masalah melangkah ke pusingan ketiga kejohanan.Dalam aksi pusingan kedua hari ini, Nadal menang dengan keputusan 6-2, 6-3, 6-4 menewaskan lawan dari Jerman, Yannick Hanfmann.Pemenang 20 kali Grand Slam itu dilihat memulakan aksi dengan tenang biarpun berdepan aksi agresif daripada Hanfmann.Sewaktu perlawanan tersebut Hanfmann lebih banyak melakukan pukulan Axe namun beberapa kesilapan dilakukannya membolehkan Nadal mendominasi saingan.Pada aksi pusingan ketiga, Nadal dijadual bertemu sama ada Karen Khachanov dari Rusia atau pemain Perancis, Benjamin Bonzi. - AFP


Pasukan sepak takraw sedia hadapai Sukan SEA Hanoi

KUALA LUMPUR, 19 Januari- Sembilan pemain dipanggil bagi menyertai pemilihan skuad sepak takraw negara dalam fasa mempersiapkan pasukan terkuat menjelang Sukan SEA Vietnam, Mei depan.Kesemua mereka akan membentuk 21 pemain secara keseluruhan dan bakal menjalani pemilihan sebelum 12 pemain terbaik dipilih mewakili negara bagi membawa cabaran di Hanoi.Jurulatih sepak takraw negara, Khairudin Adenan memaklumkan, para pemain dipilih selepas persembahan memberangsangkan dalam Liga Sepak Takraw (STL) musim ini."Resepi yang cuba digunakan kali ini adalah adunan antara tenaga pemain baharu dengan pengalaman pemain sedia ada bagi menghasilkan pasukan yang matang dan mampan,"Saya tidak menolak kemungkinan beberapa pemain senior bakal digugurkan termasuk tekong, Hairul Hazizi Haidzir yang kini bergelut dengan kecederaan," jelasnya.Antara yang dipanggil termasuk Redwan Hakim (KL Thunder) Eqbal Shamsudin (Kelantan Warriors) Nik Muhammad Afiq Mazlan (Kelantan Warriors) Zulhusni Basri (Penang Black Panthers) dan Haziq Hairul Nizam (Selangor Pistons).


PIALA AFFU23: Malaysia lawan Mynmar 15 Febuari

KUALA LUMPUR, 19 Januari- Bahang Piala AFF bawah 23 tahun kini mula dirasai susulan pengumuman terbaharu jadual pertandingan kejohanan tersebut.Menerusi jadual tersebut, skuad Brad Maloney akan memulakan aksi Kumpulan B menentang Myanmar sekali gus perlu memanfaatkan perlawanan pada 15 Februari ini.Pasukan Laos bakal menanti skuad kebangsaan tiga hari selepas itu di Stadium Prince, Kemboja bagi aksi kedua peringkat kumpulan.Cabaran sebenar skuad belia negara adalah pada 21 Februari apabila dijadual menentang juara bertahan Indonesia. Dalam kesemua perlawanan tersebut Malaysia harus mendapatkan keputusan positif andai memasang impian melangkah ke separuh akhir.Berdasarkan format kejohanan hanya juara setiap kumpulan dan satu naib juara terbaik sahaja layak ke saingan separuh akhir.


Nekad juara STL, Melaka Titans akui mahu bangkit daripada kealpaan

MELAKA, 19 Januari- Selepas tersungkur ke liga divisyen musim lalu, Melaka Titans nekad untuk kembali mendominasi saingan Liga Sepak Takraw (STL) yang bakal bermula 1 hingga 6 Februari ini. Presiden Persatuan Sepak Takraw Melaka (PASTAM), Datuk Akramuddin Abdul Aziz yakin sasaran itu boleh dicapai sekali gus memastikan pasukan kembali dalam kancah saingan Liga Premier musim 2022 selain tekad melangkah ke pusingan akhir.  Mengakui kealpaan PASTAM menjadi antara punca Melaka Titans turun ke Liga Divisyen musim lalu, beliau yakin dengan barisan pemain baharu yang terlatih, hasrat itu dapat direalisasikan. "Jadi saya mengakui itu kealpaan pihak jawatankuasa dalam kita mengurus tadbir pasukan Melaka Titans pada ketika dan waktu itu mempunyai satu tahap yang cukup memuaskan tetapi mungkin kealpaan kita dan saya minta maaf kepada seluruh peminat negeri melaka di atas kealpaan kami dan Insya-Allah pada tahun ini kami akan menebus kembali kealpaan kami itu supaya Melaka Titans berada di satu tahap yang cukup memuaskan Insya-Allah, katanya selepas Majlis Memperkenalkan Pemain Sepak Takraw STL Melaka bagi musim 2021/2022 di Jalan Hang Tuah.  Untuk musim 2022, Melaka Titans kekal bawah kendalian ketua jurulatih, Riduan Ramli dan diperkuatkan lagi dengan kehadiran Mohd Zarlizan Zakaria sebagai ketua pasukan.Muhammad Umar Mohammad pula akan bermain di posisi apit kiri, sementara Mohd Fadzil Baharudin dan Muhamad Sollehuddin Aziz di posisi apit kanan.Iskandar Zaulkarnain Salim dan Sahidan Md Ali pula sebagai tekong pasukan. "Sebagai pemain Melaka Titans kami amat yakin untuk menyertai Liga Sepak Takraw pada tahun ini dengan apa jurulatih berikan kepada kami, yakin pasukan kami boleh bertanding, kata Iskandar Zaulkarnain Salim selaku tekong pasukan. Pada majlis sama, turut dilancarkan piala kejohanan sempena Kejohanan Sepaktakraw Tertutup Negeri Melaka bagi merebut Piala Sulaiman 2022.


Perlumbaan basikal lebuh raya altitud tinggi, MSNT tarik 915 penyertaan dari seluruh negara

HULU TERENGGANU, 19 Januari- Seramai 915 pelumba basikal dari seluruh negara berjaya menamatkan perlumbaan lebuh raya beraltitud tinggi anjuran Majlis Sukan Negeri Terengganu (MSNT) yang bertempat di Hulu Terengganu.Menurut Pegawai Daerah, Ahmad Azizi Zulkifli, ia detik bersejarah buat daerah tersebut yang dipilih menjadi tuan rumah kepada kejohanan yang julung kali dianjurkan. "Saya sendiri tidak menyangka penganjuran yang sebegini mendapat sambutan yang cukup hebat kerana saya menjangka kemungkinan besar sewaktu membuka pedaftaran pada hari itu paling ramai saya 'target' dalam 500 ke 600 orang peserta sahaja," katanya.Kayuhan sejauh 50km itu turut disertai beberapa pasukan ternama kebangsaan dengan penglibatan pelumba-pelumba elit dari beberapa pasukan negeri yang kini dalam persediaan Sukan Malaysia (SUKMA).Perlumbaan yang tamat di puncak Bukit Comor pada ketinggian 657 kaki dari aras laut itu dimenangi Kee Zhe Yie dengan catatan masa 1 jam 11 minit 12 saat.Ia diikuti M. Shamir Aiman Abd Halim di tempat kedua dan Muhammad Yusri Shaari di kedudukan ketiga.


Sukan Asia Hangzhou 2022: Skuad Wushu negara fokus lapan pingat emas acara 'taolu'

KUALA LUMPUR, 19 Januari - Presiden Persekutuan Wushu Malaysia (WFM) Datuk Chong Kim Fatt berkata, prestasi skuad Wushu di Sukan SEA Vietnam 2022 bakal menjadi penanda aras sasaran pingat sukan tersebut di Sukan Asia 2022 Hangzhou nanti.Jelas beliau, pada Sukan Asia 2022, skuad wushu akan memberi penekanan kepada acara 'taolu' yang akan menawarkan lapan pingat emas.Tambah beliau, WFM akan mengadakan dua pertandingan di peringkat nasional bagi mengekalkan pretasi atlet sebelum ke Sukan Sea Vietnam 2022.


Como Challenge 2022: Cabaran berbukit Terengganu tarik sambutan 915 pelumba

HULU TERENGGANU, 19 Januari - Penganjuran perlumbaan Como Challenge 2022 di Terengganu terus mencipta sejarah tersendiri apabila seramai 915 pelumba dari seluruh negara berkampung di Hulu Terengganu untuk merasai cabaran 'unik' saingan berkenaan.Perlumbaan tersebut dianjurkan bersama Pejabat Tanah dan Daerah Hulu Terengganu dengan Majlis Sukan Negeri Terengganu (MSNT).Cabaran berliku sejauh 50 kilometer merentasi bukit-bukau di kawasan Hulu Terengganu itu disertai beberapa pasukan ternama dan juga pelumba-pelumba elit dari beberapa negeri yang dalam persediaan ke Sukan Malaysia (SUKMA).Dalam perlumbaan ini, pasukan tuan rumah MSNT mendominasi podium menerusi Kee Zhe Yie selaku juara dan rakan sepasukan M Shamir Aiman Abd Halim di tempat kedua, manakala pelumba SUKMA Perak, Muhammad Yusri Shaari tempat ketiga.


Lewandowski Pemain Terbaik FIFA 2021

PARIS, 18 Januari- Bintang Bayern Munich Robert Lewandowski terus berada dalam kelas tersendiri apabila berjaya mempertahankan gelaran pemain lelaki terbaik FIFA 2021.Anugerah itu sekali gus menebus kekecewaannya selepas tewas kepada Lionel Messi dalam anugerah Ballon d'Or pada November lalu.Lewandowski mempamerkan prestasi cemerlang pada saingan musim lalu terutama dalam kempen Bundesliga.Penyerang kelahiran Poland itu menjaringkan tiga gol untuk Bayern pada hujung minggu lalu sekali gus melebarkan jumlah jaringannya kepada 39 gol dalam 33 perlawanan.Lebih membanggakan Lewandowski berjaya mengatasi penyerang Paris Saint-Germain, Messi serta Mohamed Salah dari Liverpool untuk gelaran FIFA berkenaan.Sementara itu, Cristiano Ronaldo memenangi Anugerah Khas di atas rekod gol antarabangsa terbanyak untuk negaranya, menewaskan Ali Daei yang sebelum ini meledak 109 gol untuk Iran.Bintang Portugal itu kini mengumpul 115 gol dalam 184 penampilan untuk negaranya selepas beraksi buat kali pertama ketika berusia 18 tahun pada tahun 2003.


Isu pemotongan elaun, atlet perlu kerja keras - Nazmizan Mohamad

KUALA LUMPUR, 18 Januari- Atlet negara perlu terus bekerja keras dan jadikan setiap 'masalah' sebagai cabaran baharu untuk meningkatkan tahap prestasi.Demikian tegas bekas pelari pecut negara, Nazmizan Mohamad susulan isu penyelarasan baharu dan pemotongan elaun atlet negara oleh Majlis Sukan Negara (MSN) tahun ini.Menurut Nazmizan, pencapaian dan prestasi yang baik harus menjadi fokus utama semua atlet yang bakal bertanding pada temasya-temasya besar tahun ini.Ini kerana, nilai elaun yang bakal diperolehi akan dibuat berdasarkan pencapaian mereka di empat temasya utama iaitu Sukan SEA, Sukan Komanwel, Sukan Asia dan Sukan Olimpik."Kita seharusnya perlu ambil ini sebagai satu cabaran untuk kembali dalam skuad negara, dan atlet perlu membuktikan kewibawaan mereka di pentas terbaik supaya mendapat hak atau imbuhan elaun yang tinggi," jelasnya kepada pemberita."Sebagai atlet perlu tahu jika inginkan elaun yang tinggi, kita perlu pastikan prestasi berada ditahap terbaik dan perlu menjadikan isu ini sebagai satu perkara yang positif," katanya.Tambahnya lagi, atlet juga harus faham dan akur dengan perkara tersebut selepas MSN menerima peruntukan kewangan yang terhad daripada kerajaan.


Syarul Azman sasar pingat emas di tiga kejohanan besar bina badan tahun ini

PETALING JAYA, 18 Januari- Jaguh Bina badan negara, Syarul Azman Mahen Abdullah akan beraksi dalam 3 kejohanan besar tahun ini termasuk memburu pingat emas di Sukan SEA Hanoi di Vietnam, Mei depan.Syarul yang merupakan juara dunia empat kali ketika ini giat menjalani latihan bagi mengekalkan momentum sebelum kejohanan bermula."Saya jangkakan di tiga kejohanan tahun ini akan rangkul pingat emas terutama di Sukan SEA Vietnam, Kejohanan Asia di Maldives dan Kejohanan Dunia (MR UNIVERSE) di Indonesia," jelasnya kepada pemberita di Petaling Jaya.Jelasnya, persediaan bagi Sukan SEA Hanoi Mei ini terus dipertingkat dengan melipatgandakan latihan berikutan persaingat sengit di kejohanan itu nanti."Bagi saya kategori terbuka ni memang sengit sedikit, untuk itu saya tidak akan berhenti berlatih selain menjalankan rutin diet sehingga ke tahap maksimum,"Menjelang Mei nanti, saya akan mula menjaga pemakanan bermula Tahun Baru Cina sebagai persediaan melangkah ke Sukan SEA Hanoi nanti," jelasnya lagi.Beliau juga berhasrat untuk merampas semula gelaran 'MR UNIVERSE' pada tahun ini , selepas berada di tempat ketiga tahun lalu.


'Saya tidak larikan diri' - Presiden FAM

KUALA LUMPUR, 18 Januari- Presiden Persatuan Bolasepak Malaysia (FAM), Datuk Hamidin Mohd Amin menjelaskan dirinya tidak pernah 'melarikan diri' daripada tanggungjawabnya sebagai peneraju sukan nombor satu negara itu.Sebaliknya, beliau berkata segala kontroversi yang melanda badan induk bola sepak negara itu akan dijawab selepas Mesyuarat Jawatankuasa Eksekutif FAM pada Jumaat ini."Saya sedia untuk menjelaskan segala persoalan dan kritikan terhadap kepimpinannya susulan kemuncak kemerosotan prestasi skuad Harimau Malaya pada kempen Kejuaraan Piala AFF 2020 di Singapura, Disember lepas," jelasnya kepada pemberita."Saya tidak pernah bersembunyi selepas skuad kendalian Tan Cheng Hoe itu tersingkir seawal peringkat kumpulan dalam kejohanan dwitahunan berkenaan," tambahnya lagi.Sebelum ini penyokong bola sepak tanah air melemparkan pelbagai kritikan kepada FAM yang diterajui Datuk Hamidin susulan kegagalan di Singapura.Malah, ramai juga yang mendesak beliau meletak jawatan presiden yang disandangnya sejak 2018 itu di atas kemerosotan prestasi skuad kebangsaan.


Dollah Salleh stabil, cedera di belakang tengkuk akibat kemalangan

KUALA LUMPUR, 18 Januari- Pengurus pasukan Sri Pahang FC, Dollah Salleh dilaporkan stabil selepas terlibat dalam kemalangan di Negeri Sembilan, malam tadi.Demikian menurut Ketua Pegawai Eksekutif Sri Pahang FC, Datuk Mohammed Suffian Awang.Bekas jurulatih skuad kebangsaan itu dilaporkan mengalami kecederaan di bahagian belakang tengkuk selepas kenderaan dinaiki beliau hilang kawalan sebelum terbabas di kilometer 8 jalan Kuala Pilah-Batu Kikir."Kita mendoakan supaya 'coach' Dollah Salleh segera sembuh dan akan bersama dengan pasukan Sri Pahang FC secepat mungkin, dan buat masa ini pasukan kejurulatihan pemain serta pengurusan mendoakan beliau," jelasnya kepada Berita RTM.Jelasnya lagi, Dollah hanya akan kembali bersama pasukan selepas pulih sepenuhnya. Dollah Salleh yang membimbing skuad 'Tok Gajah' musim lalu, dilantik memikul tugas sebagai Pengurus pasukan bagi musim ini.Skuad kendalian Christophe Gamel kini sedang giat menjalani latihan di Muadzam Shah sebagai persediaan menghadapi musim baharu Liga Super.


Ibu pejabat baharu FAM, inspirasi ke arah memperkasa tadbir urus

PUTRAJAYA, 17 Januari - Persatuan Bolasepak Malaysia (FAM) terus melangkah ke hadapan terutama dalam memperkasakan tadbir urus badan induk tersebut menerusi pembinaan Ibu Pejabat Baharunya di Putrajaya.Projek itu juga selari dengan Hala Tuju F:30 dalam menyediakan kemudahan bertaraf dunia. Ibu Pejabat baharu FAM itu diharap mampu memperkasakan urus tadbir badan induk tersebut terutama dalam usaha mengangkat martabat bola sepak Malaysia ke tahap lebih tinggi.Harapan itu disuarakan Perdana Menteri, Datuk Seri Ismail Sabri Yaakob dalam ucapannya selepas majlis perasmian pecah tanah projek ibu pejabat FAM di Presint 5, di sini hari ini."Saya berharap projek pembinaan ibu pejabat FAM ini dapat dilaksanakan dengan jayanya agar menjadi sumber kekuatan kepada tadbir urus FAM dalam membentuk pasukan kebangsaan yang mampu berdaya saing di peringkat antarabangsa."Serta mampu membangunkan modal insan yang mahir dari segi teknikal, pengurusan, pengadil dan kejurulatihan," katanya.Sementara itu, Presiden FAM, Datuk Hamidin Mohd Amin memberi jaminan Ibu Pejabat lama di Kelana Jaya tidak akan disia-siakan sebaliknya akan dimanfaatkan bagi aktiviti bolasepak. Demi memastikan pembangunan bolasepak secara menyeluruh, sebuah Pusat Latihan Kebangsaan atau NTC turut dibangunkan di atas tanah seluas 13 hektar berkenaan.Ia akan menjadi satu lagi ikon infra bola sepak moden dilengkapi kemudahan bertaraf antarabangsa.


Lewandowski Pemain Terbaik FIFA dua tahun berturut-turut

ZURICH, 18 Januari - Penyerang Bayern Munich, Robert Lewandowski diumumkan sebagai penerima Anugerah Pemain Terbaik FIFA 2021.

Bintang veteran berusia 33 tahun itu yang memecahkan rekod jaringan terbanyak Bundesliga musim lalu dengan 41 gol mengetepikan cabaran pemenang Ballon d'Or Lionel Messi dan penggempur Liverpool Mohamed Salah.Ini tahun kedua berturut-turut Lewandowski merangkul anugerah tersebut."Saya gembira dan berbesar hati memenangi anugerah ini, saya berasa sangat bangga," katanya.Sementara itu penyerang Manchester United Cristiano Ronaldo menerima Anugerah Istimewa FIFA atas kejayaannya memecahkan rekod jaringan antarabangsa terbanyak.Ronaldo, 36, kini telah menjaringkan 115 gol bagi pasukan kebangsaan Portugal, memintas rekod lama 109 gol yang dipegang oleh legenda bola sepak Iran Ali Daei."Saya tidak jangka akan mengatasi rekod ini dan saya berterima kasih kepada rakan-rakan sepasukan yang telah beraksi bersama sepanjang tempoh 20 tahun ini," kata Ronaldo yang turut memegang rekod penjaring terbanyak Liga Juara Eropah dengan 140 gol.Edouard Mendy dan Thomas Tuchel dari Chelsea masing-masing dinamakan Penjaga Gawang Terbaik dan Pengurus Terbaik.Manakala Erik Lamela yang kini bersama Sevilla dalam saingan LaLiga Sepanyol memenangi Anugerah Puskas bagi gol terbaik menerusi jaringan hasil sepakan rabona semasa beraksi untuk Tottenham Hotspur.


KDA FC sasar julang Piala Liga Super bagi musim 2022

ALOR SETAR, 17 Januari - Kedah Darulaman FC (KDA FC) menyasarkan muncul juara Liga Super musim 2022 apabila sekadar naib juara pada dua musim berturut-turut sebelum ini.Penaung KDA FC, Tan Sri Dr Mohd Daud Bakar berkata keyakinan itu berdasarkan komitmen dan komposisi pemain yang berwibawa sama ada pemain tempatan atau pemain import. Jelasnya, pemilihan pemain berdasarkan rekod pencapaian yang baik, tidak mustahil KDA FC mampu mencapai ke arah itu, malah Skuad Hijau Kuning antara pasukan yang digeruni musim ini.  "Dengan komposisi pemain yang berwibawa tahun ini sama ada pemain tempatan ataupun import, Insya-Allah kita berhasrat untuk menjulang piala liga dan piala-piala tertentu selain kita membantu melestarikan kewangan kelab," kata Dr Mohd Daud selepas ditemui menjadi tetamu di Radio Malaysia Kedahfm di sini. "Biarpun beberapa tonggak utama kita seperti Baddrol Bakhtiar tidak lagi bersama KDA FC, saya yakin ia tidak sedikit pun menjejaskan kekuatan dan kehebatan KDA FC," tambahnya. Dalam aspek pembangunan pemain, pasukan Lang Merah komited menggilap bakat muda agar pencapaian mereka setaraf dengan pemain skuad utama.


KDA FC 'rancak' persiap pasukan, dua lagi pemain import baharu bakal tiba

ALOR SETAR, 17 Januari - Selepas mengumumkan tiga pemain import menyarung jersi Hijau Kuning.Kedah Darul Aman, KDA FC bakal memperkenalkan dua lagi pemain import baharu yang telah menyatakan persetujuan menyertai kelab berkenaan.Bagaimanapun, nama pemain tersebut masih dirahsiakan pihak pengurusan.Ketua Pegawai Eksekutif KDA FC, Khamal Idris Ali berkata kehadiran kedua-dua pemain tersebut yang beraksi di posisi serangan dan pertahanan tengah memberi peluang kepada barisan kejurulatihan untuk merencana strategi serta taktikal baharu. Ia sekali gus menjadi tonik terbaik untuk mengharungi saingan liga tempatan dan Asia yang bermula tidak lama lagi."Dua lagi pemain import yang telah pun kita tandatangani tu adalah yang tidak pernah beraksi lagi di Liga Malaysia dan diorang beraksi di liga-liga besar, Jordan, Norway, 'Spain' dan kita harap beliau akan jadi nilai tambah kepada pasukan KDA FC 2022 dan menjadi satu rangsangan kepada pemain-pemain tempatan kita untuk lebih bersemangat insya-allah,"Khamal Idris bercakap kepada RTM selepas menghadiri sesi dialog bersama Penaung KDA FC, Tan Sri Dr Mohd Daud Bakar bersama wakil kelab penyokong bola sepak Kedah di sini.Setakat ini, bekas penyerang import Sabah FC, Dennis Buschening; pemain tengah dari Ivory Coast, Dechi Marcel N'guessan; dan pertahanan dari Korea Selatan, Jang Suk Won telah diumumkan sebagai pemain import baharu pasukan KDA FC bagi musim 2022


Real Madrid julang Piala Super Sepanyol

RIYADH, 17 Januari- Real Madrid memenangi Piala Super Sepanyol selepas menewaskan Athletic Bilbao 2-0 pada Ahad, hasil jaringan Luka Modric dan Karim Benzema .Penyudah lencong Modric pada penghujung separuh masa pertama dan jaringan Benzema pada awal babak kedua mengesahkan kemenangan buat Real Madrid, yang merangkul trofi pertama mereka bersama jurulatih Carlo Ancelotti.Modric menjadi penjaring tertua berusia 36 tahun dalam sejarah Piala Super Sepanyol Kemenangan Real Madrid itu memberikan gelaran ke-21 buat pengendali Ancelotti dalam karier pengurusannya dan kelima bersama gergasi Sepanyol itu.“Ia adalah dorongan, dorongan untuk terus maju,” kata Ancelotti. "Kami tidak mempunyai banyak masa untuk berfikir kerana satu lagi pertandingan akan datang," katanya lagi.Pengendali berusia 62 tahun itu pernah membantu Real Madrid memenangi gelaran Liga Juara-Juara Eropah ke-10 pada tahun 2014.Malah pernah memenangi Piala Raja Sepanyol, Piala Super Eropah dan Piala Dunia Kelab bersama Real Madrid sehingga tahun 2015.Beliau hanya perlu memenangi La Liga untuk menjadi pengendali pertama dalam sejarah kelab memenangi kesemua enam trofi utama ditawarkan. Ancelotti turut memenangi tiga trofi bersama Bayern, satu bersama Paris Saint-Germain, tiga dengan Chelsea, lapan bersama Milan dan satu dengan Juventus.-AFP


Putera Adam Rangkul Gelaran Juara Karting Malaysia 2021

SEPANG, 17 Januari - Pelumba muda negara, Putera Adam Halim Muazzam menepati ramalan apabila muncul juara keseluruhan kategori senior kejuaraan Karting Malaysia 2021 di Litar Go Kart Sepang.Putera Adam merangkul gelaran itu selepas mengumpul 522 mata.Pada perlumbaan sirkit ke-7, Putera Adam yang mewakili pasukan IS Racing dan bermula dari petak pertama berjaya menewaskan 15 pelumba lain dengan catatan masa 16 minit 22 saat."Cabaran terbesar yang saya fikir ialah cuba untuk mengekalkan konsisten dan setiap perlumbaan kini kami terpaksa mempercepatkan tetapi hal itu tidak melakukan kesilapan dan konsisten dalam setiap perlumbaan," kata Putera Adam ditemui selepas perlumbaan.Jelas , Putera Adam,16, melahirkan rasa gembira dengan kejayaannya itu kerana ia menepati sasaran sebelum ini.“Kejayaan ini sedikit sebanyak memberi motivasi untuk saya terus berusaha dan berjaya dalam perlumbaan lain.“Tumpuan pada kejohanan seterusnya adalah fokus kepada aksi konsisten pada setiap perlumbaan,” katanya Putera Adam sebelum ini pernah mencipta sejarah menjadi pemandu go kart pertama negara menaiki podium dua kali berturut-turut di kejohanan WSK Super Master Series di Itali pada tahun 2017.Karting Malaysia 2021 anjuran Persatuan Sukan Bermotor Malaysia (MAM) melibatkan tujuh pusingan


'Messi Kedah' ke Pantai Timur

KUALA LUMPUR, 16 Januari - Bekas pemain lincah Kedah, Farhan Roslan menyertai Kelantan FC bagi musim kali ini.Farhan yang cukup dikenali dengan jolokan "Messi Kedah" menandatangani kontrak selama tiga tahun bersama pasukan pantai timur itu.Kelantan FC melalui laman Facebook rasmi pasukan berkata, ketangkasan mengawal bola dimiliki Farhan akan menjadi aset buat The Red Warriors.Ini bakal menyaksikan penyatuan kembali tiga bekas pemain Kedah iaitu Farhan Roslan, Khairul Helmi Johari dan Osman Mohd Yusoff.Farhan yang kini berusia 25 tahun mula menempa nama bersama Kedah FC sejak berusia 18 tahun lagi.Beliau pernah beraksi dalam Liga Futsal Kebangsaan mewakili pasukan futsal Kedah pada tahun 2013 sebelum bersama skuad utama Kedah. Farhan berjaya menjaringkan enam gol sepanjang 64 penampilan bersama kedah dan melakar satu jaringan sepanjang LAPAN penampilan bersama Perak FC.


"Amat kecewa" sedia untuk dihantar pulang - Djokovic

MELBOURNE, 16 Januari - Bintang tenis dunia, Novak Djokovic menyatakan dia ‘amat kecewa’ dengan keputusan kerajaan Australia, namun akan patuh dan bersedia untuk dihantar pulang.

Terdahulu, tiga hakim Mahkamah Persekutuan yang mendengar rayuan bintang Serbia itu menolak percubaan terakhir Djokovic berhubung pembatalan visanya akibat isu vaksinasi COVID-19.

“Saya menghormati keputusan mahkamah dan akan bekerjasama dengan pihak berkuasa mengenai pengusiran saya, menurut kenyataan bintang tenis nombor satu dunia itu menjelang aksi Terbuka Australia.

Dalam tempoh 11 hari bergelut isu vaksinasi yang menarik perhatian dunia, visa pemain tenis itu dibatalkan pihak imigresen di Lapangan Terbang Melbourne dan kemudian diberikan semula atas isu prosedur seterusnya dibatalkan semula oleh kerajaan Australia.

Djokovic terpaksa bermalam di pusat tahanan imigresen, kemudian dibenarkan menjalani latihan selepas visanya dikembalikan, namun dihantar kembali ke pusat tahanan, apabila visanya sekali lagi ditarik semula.

“Sekarang saya ingin mengambil sedikit masa untuk berehat, sebelum membuat sebarang komen lanjut selepas ini,” kata Djokovic.

Juara bertahan Terbuka Australia itu tiba di Melbourne pada 5 Januari lalu dengan harapan memenangi kejohanan itu untuk kali ke-10, sekali gus memburu rekod ke-21 bagi perseorangan lelaki.

Djokovic dijadualkan bertemu rakan senegaranya, Miomir Kecmanovic yang menduduki rangking ke-78 dunia pada aksi pembukaan esok. -AFP


MUFC rombak skuad, fokus tambah baik prestasi dan momentum pasukan

AYER KEROH, 16 Januari - Skuad bola sepak Melaka United FC (MUFC) akan dirombak semula dengan fokus menambah baik prestasi dan momentum pemain serta jurulatih.  Ketua Pegawai Eksekutif MUFC, Datuk Justin Lim berkata untuk itu teka teki siapa yang akan membarisi skuad Sang Kancil itu akan diketahui sebelum Tahun Baharu Cina nanti.  "Buat masa ini kita sedang melakukan persiapan majlis pengenalan barisan pemain dan ramai yang bertanya siapakah ketua jurulatih yang baru.""Kami akan ketengahkan pada masanya nanti, sama ada minggu depan atau hujung minggu, mungkin sebelum Tahun Baharu Cina," katanya ditemui di Ayer Keroh.  Mengulas lanjut, pihaknya kini sedang melakukan penilaian prestasi kepada semua pemain, sementara menunggu kehadiran import baru skuad itu.  Beliau yakin MUFC mampu mencapai sasaran berada di tangga terbaik liga musim 2022.


MUSA sokong Datuk Hamidin teraju FAM bagi penggal 2021-2025

AYER KEROH, 16 Januari - Persatuan Bolasepak Melaka United (MUSA) menyokong Datuk Hamidin Mohd Amin untuk kekal sebagai presiden Persatuan Bolasepak Malaysia (FAM) bagi penggal 2021/2025.  Presiden MUSA, Datuk Sulaiman Md Ali berkata sokongan itu berdasarkan kredibiliti yang ditunjukkan Datuk Hamidin sepanjang menerajui FAM.  Jelas beliau, tindakan mendesak Datuk Hamidin meletak jawatan adalah tidak wajar hanya susulan satu kegagalan skuad kebangsaan dalam saingan Kejuaraan Piala Persekutuan Bola Sepak Asean (AFF) 2020 di Singapura.  "Jangan disebabkan satu kegagalan itu terus diminta letak jawatan. Bagi saya, kita beri kepercayaan kepada Datuk Hamidin untuk menerajui FAM, bagi beliau peluang.""Semua orang boleh beri pandangan tapi jangan kerana satu kali gagal, bermakna ia gagal selamanya," katanya ketika ditemui selepas Kongress ke-66 MUSA di Ayer Keroh.Tambahnya, kritikan netizen perlu diambil kira bagi menambah baik prestasi skuad kebangsaan pada masa akan datang.


Skuad Hijau Kuning teruja bina strategi baharu dengan kehadiran pemain import baharu

ALOR SETAR, 16 Januari - Selepas mengumumkan tiga pemain import sah menyarung jersi Hijau Kuning, gergasi dari utara tanah air, Kedah Darul Aman (KDA FC) kini sedang menantikan kehadiran dua lagi pemain import. Tanpa mendedahkan nama pemain tersebut, Ketua Pegawai Eksekutif KDA FC, Khamal Idris Ali berkata kedua-dua pemain tersebut telah menyatakan persetujuan untuk beraksi bersama pasukan Hijau Kuning. "Kehadiran kedua-dua pemain tersebut yang beraksi pada posisi serangan dan pertahanan tengah memberi peluang kepada barisan kejurulatihan untuk merencana strategi dan taktikal baharu," jelas Khamal di sini.Kehadiran mereka dalam tempoh terdekat bakal menjadi tonik terbaik bagi memperkuatkan jentera pasukan untuk mengharungi saingan liga tempatan dan Asia yang akan bermula tidak lama lagi."Dua lagi pemain import yang telah pun kita tandatangani itu adalah yang tidak pernah beraksi lagi di Liga Malaysia dan mereka ini beraksi di liga-liga besar Jordan, Norway, Spain dan kita harap dia akan jadi nilai tambah kepada pasukan KDA FC 2022 dan menjadi satu mentor atau rangsangan kepada pemain tempatan kita untuk lebih bersemangat, In shaa Allah," katanya kepada RTM selepas menghadiri sesi dialog bersama Penaung KDA FC, Tan Sri Dr Mohd Daud Bakar dan wakil kelab-kelab penyokong bola sepak Kedah di Aafiat Group, Alor Setar. Setakat ini, bekas penyerang import Sabah FC, Dennis Buschening, pemain tengah dari Ivory Coast, Dechi Marcel N'guessan dan pertahanan dari Korea Selatan, Jang Suk Won telah diumumkan sebagai pemain import baharu pasukan KDA FC bagi musim 2022.


Robert Lewandowski raih gol ke-300 di Bundesliga

BERLIN, 16 Januari - Penyerang berbisa Bayern Munich, Robert Lewandowski mencipta rekod apabila meraih gol ke-300 Bundesliga menerusi hatrik menumpaskan Cologne 4-0 awal pagi tadi.Kapten kelab gergasi Jerman itu, Manuel Neuer memuji Lewandowski sebagai 'mesin' pencetak gol dalam memastikan kelabnya menduduki tangga teratas liga."Kami gembira dan bersyukur memiliki Robert - dia adalah mesin gol di depan," kata Neuer."Selepas kekalahan berdepan Moenchengladbach, adalah penting buat kami mendapat mata pertama kami tahun ini," katanya lagi kepada Sky Sport.Juara bertahan itu mengekalkan kelebihan enam mata di depan Borussia Dortmund yang mengurangkan jurang selepas menang 5-1 mengatasi Freiburg semalam.Bayern tampil dengan barisan pemain utama pada perlawanan tersebut selepas sembilan pemain tidak turun padang akibat positif COVID-19 hingga mencatatkan kekalahan kepada Borussia Moenchengladbach.Skuad The Bavarians itu mula membuka tirai jaringan seawal minit ke-9 menerusi Lewandowski, disusuli Corentin Tolisso pada minit ke-25.Pemain berdarah Poland itu mencipta jaringan ke-300 apabila meledak dua kali pada babak kedua dengan umpanan diberikan pemain gantian, Leroy Sane.Hanya pemain Bayern dan legenda Jerman Barat, Gerd Mueller, yang meninggal dunia tahun lalu, menjaringkan lebih banyak gol dalam Bundesliga dengan 365. - AFP


Kejohanan Tenis Terbuka Australia: Nasib Djokovic ditentukan hari ini

MELBOURNE, 16 Januari - Usaha terakhir Novak Djokovic untuk mengelak daripada dihantar pulang dari Australia bergantung pada keputusan panel tiga hakim mahkamah dalam prosiding hari ini.Kes rayuannya merupakan fasa terakhir yang bakal menentukan sama ada pemain tenis nombor satu duna itu dapat beraksi dalam Kejohanan Terbuka Australia 2022.Kerajaan konservatif Australia buat kali kedua membatalkan visa Djokovic kerana berpendapat pendiriannya sebagai seorang antivaksin adalah ancaman awam dan boleh menyebabkan "kekacauan awam" melainkan dia dihantar pulang.Hari ini Mahkamah Persekutuan Australia di Melbourne akan mendengar rayuan pemain Serbia yang ditahan pihak berkuasa imigresen itu dalam sesi tergempar mulai 9.30 pagi waku tempatan.Sekiranya keputusan mahkamah berpihak kepadanya, Djokovic akan berhadapan rakan senegara, Serbian Miomir Kecmanovic dalam perlawanan pusingan pertama esok.Jika keputusan sebaliknya, pemain berusia 34 tahun itu akan berdepan pengusiran serta-merta dan larangan tiga tahun daripada memasuki Australia.Djokovic berhasrat mempertahankan kejuaraan yang dimenanginya tahun lalu sekali gus merangkul kejuaraan Grand Slam ke-21.Ketika ini, dia berkongsi rekod 20 gelaran Grand Slam bersama Rafael Nadal dan Roger Federer.


Manchester City terus kukuh di tangga teratas Liga Perdana Inggeris

LONDON, 16 Januari - Juara bertahan, Manchester City terus melebarkan jurang pungutan mata di puncak Liga Perdana Inggeris selepas menundukkan pesaing terdekat, Chelsea 1-0.Bermain di Stadium Etihad, City memperoleh gol kemenangan hasil rembatan Kevin De Bruyne, 20 minit sebelum wisel penamat.Bintang Belgium itu meloloskan diri daripada kawalan ketat N'Golo Kante sebelum melepaskan sepakan kencang dari luar petak penalti pasukan pelawat untuk menggegarkan sudut kiri gawang Kepa Arrizabalaga.Kemenangan ke-12 berturut-turut itu membolehkan City meninggalkan Chelsea 13 mata di belakang.Pengurus, Pep Guardiola mengaku ia kemenangan penting dalam kempen memburu kejuaraan keempat dalam tempoh lima tahun.Beliau bagaimanapun enggan menafikan keupayaan Liverpool mahupun Chelsea sendiri, menggagalkan impian pasukan bimbingannya."Tiada pasukan yang menjadi juara seawal bulan Januari. Kami tahu keupayaan Chelsea, dan Liverpool mempunyai dua perlawnaan dalam tangan berbanding City. Jika menang kedua-duanya, kelebihan City hanya tinggal lapan mata dan kelebihan mata pada bulan Januari tidak bermakna apa-apa," kata Guardiola.Pengurus Chelsea, Thomas Tuchel dilihat memilih strategi bertahan apabila berdepan City.Selepas tamat permainan, beliau bagaimanapun jelas kecewa dengan prestasi penyerang utama, Romelu Lukaku yang terus mempamerkan aksi hambar."Kadangkala dia (Lukaku) perlu turut sama berusaha keras. Dia kehilangan bola banyak kali dan memperoleh peluang menjaringkan gol. Sudah tentu kami mahu mencipta peluang untuknya tetapi dia juga sebahagian daripada pasukan."Prestasi bahagian serangan pada separuh masa pertama, kami boleh lakukan jauh lebih baik," kata Tuchel.


Tengku Amir Shah kekal Presiden FAS bagi penggal 2022 -2026

SHAH ALAM, 15 Januari- Raja Muda Selangor, Tengku Amir Shah Sultan Sharafuddin Idris Shah kekal sebagai Presiden Persatuan Bola Sepak Selangor (FAS) selepas pemilihan Ahli Jawatankuasa Eksekutif persatuan itu bagi penggal 2022 hingga 2026.Pengumuman itu menerusi keputusan pemilihan dalam Kongres Tahunan FAS ke-69 dan ke-70, hari ini.Bagi jawatan Timbalan Presiden FAS pula disandang oleh Datuk Seri Shahril Mokhtar manakala Naib Presiden dimenangi oleh Datuk Abdul Rauf Ahmad, Datuk P. Sugumaran, Mohd Yunus @ Iskandar Md Noor dan R. Sekar Chandaran.Wakil badan berkecuali Majlis Pemilihan FAS, Anas Shafiee memaklumkan persatuan telah menerima sebanyak 47 borang pencalonan dengan satu daripadanya ditolak susulan lewat diserahkan.Sementara itu, Tengku Amir Shah bertitah FAS akan memberi penekanan kepada beberapa aspek utama, antaranya menaik taraf liga-liga Selangor melibatkan aspek pembangunan dan komersial, pembangunan pemain muda dan junior, selain pembangunan jurulatih serta pengadil.


Pengganti Cheng Hoe selepas terima laporan badan siasatan bebas - Yusoff

PETALING JAYA, 15 Januari - Calon bagi menggantikan Tan Cheng Hoe sebagai ketua jurulatih pasukan kebangsaan dijangka diputuskan selepas menerima laporan daripada Badan Siasatan Bebas Pasukan Harimau Malaya.Timbalan Presiden Persatuan Bolasepak Malaysia (FAM) Datuk Mohd Yusoff Mahadi berkata badan siasatan diketuai bekas pemain kebangsaan Datuk Dell Akbar Khan itu sedang giat melakukan siasatan mengenai punca kegagalan skuad kebangsaan pada Piala AFF 2020 di Singapura, bulan lepas.Mohd Yusoff berkata beliau selaku pengurus pasukan dan kapten Mohd Aidil Zafuan Abdul Radzak adalah antara individu diminta hadir untuk sesi memberi keterangan bagi melengkapkan laporan tersebut.“Jadi kita tunggu dulu apa maklum balas daripada laporan bedah siasat ini yang saya jangka selesai minggu depan, dari situ mungkin kita boleh tentukan calon sesuai,” katanya ketika ditemui pemberita selepas majlis undian Liga M3 di sini, hari ini.Mengulas lanjut, Mohd Yusoff berkata pada masa ini, beberapa calon menunjukkan minat untuk jawatan tersebut, selain yakin Presiden FAM Datuk Hamidin Mohd Amin juga berada dalam proses mengenal pasti jurulatih sesuai.Beliau berkata FAM akan meneliti segala kemungkinan susulan ada pihak berpendapat jurulatih tempatan lebih sesuai kerana waktu sangat singkat untuk hadapi Kelayakan Piala Asia 2023 pada Jun ini, manakala ada beranggapan jurulatih asing lebih baik bagi memastikan pelan jangka panjang lebih tersusun.“Semua cadangan ini akan dibawa ke Jawatankuasa Pengurusan Pasukan Kebangsaan pada bulan ini yang dipengerusikan Datuk Hamidin sendiri. Selepas itu akan ‘diendorse’ (disokong) dalam Mesyuarat Exco untuk memastikan pilihan yang terbaik supaya perancangan kita ini akan dilaksanakan dengan lebih tersusun.“Memang saya ada dengar terdapat beberapa calon yang memohon, tetapi pada masa sama ada juga senarai jurulatih (yang tidak mohon) berada dalam radar FAM,” jelasnya.Ditanya mengenai nasib barisan kejurulatihan yang berkhidmat di bawah Cheng Hoe, Mohd Yusoff berkata FAM akan memberi kebebasan untuk ketua jurulatih baharu untuk memutuskan sama ada terus menggunakan khidmat barisan sedia ada atau melantik pasukan kejurulatihannya sendiri.Malaysia gagal mara ke separuh akhir di Singapura selepas menamatkan kempen di tangga ketiga Kumpulan B, selepas mencatat dua kemenangan awal ke atas Kemboja (3-1) dan Laos (4-0), namun tewas baki perlawanan selepas itu kepada Vietnam (0-3) dan Indonesia (1-4), sekali gus gagal mencapai sasaran FAM untuk mara ke final.Berikutan itu, Cheng Hoe meletak jawatan dengan mengambil tanggungjawab terhadap prestasi kurang memuaskan pasukan Harimau Malaya.FAM kemudian melantik Dell Akbar yang juga bekas Setiausaha Agung badan induk itu dan bekas Ketua Polis Kuala Lumpur untuk mengetuai badan siasatan bebas tersebut. - BERNAMA


Aafiyat Group taja KDA FC

ALOR SETAR, 15 Januari - Persiapan pasukan Liga Super Kedah Darul Aman (KDA FC) bagi menghadapi saingan Liga Malaysia dan Piala AFC 2022 semakin menunjukkan perkembangan positif. Pelbagai pihak kini berminat untuk menaja pasukan gergasi dari utara tanah air itu selepas melihat kesungguhan dan komitmen ditunjukkan pengurusan pasukan. Terbaharu Aafiyat Group kumpulan berteraskan kesihatan, kesejahteraan dan kebajikan holistik menjadi syarikat korporat terbaru menaja pasukan Hijau Kuning. Ia melibatkan jumlah tajaan mencecah hampir RM2 juta. Presiden Aafiyat Group Aidil Azwal Zainudin berkata, ia merupakan satu peluang yang sangat baik kepada syarikat itu. Ini kerana tajaan tersebut bukan hanya bersifat kewangan semata-mata, malah turut meliputi beberapa aspek lain yang merupakan kepakaran yang dimiliki syarikat itu. "Antara yang kita tawarkan selain daripada kewangan, kita menawarkan fasiliti yang ada di Aafiyat bisnes centre ni atau Ampang jajar Bisnes centre ni.""Ia memberi kemudahan kepada pemain-pemain untuk menggunapakai dan kita juga menawarkan produk yang boleh dimanfaatkan oleh pemain, kit kesihatan dan keselamatan yang digunakan oleh pemain. "Kata Aidil selepas menerima kunjungan Penaung KDA FC, Tan Sri Dr Mohd Daud Bakar dan Ketua Pegawai EKsekutif KDA FC, Khamal Idris Ali di Pejabat Aafiyat Group di Ampang Business Centre, Alor Setar, Kedah. "Dan kita juga mempunyai hubungan yang sangat rapat bersama team UITM untuk bantu "player research", "food science sport" dan sebagainya. Ia merupakan satu kesempatan untuk kita bersama-sama memanfaatkan media dan kemahiran kita dalam bidang pemasaran." Katanya lagi. Sempena kunjungan tersebut Tan Sri Dr Mohd Daud turut mengadakan sesi dialog bersama kelab-kelab penyokong bola sepak Kedah. Jelas Tan Sri Dr Mohd Daud, penajaan oleh syarikat Aafiyat tersebut amat dialu-alukan.


240 atlet Johor tarik diri daripada sertai SUKMA 2020

Johor Bahru, 15 Januari -Kontinjen Johor mengesahkan, kira-kira 240 atletnya terpaksa menarik diri daripada temasya Sukan Malaysia (Sukma) 2020 Kuala Lumpur atas faktor usia, melanjutkan pengajian dan alasan kerja.Pegawai Belia dan Sukan, Majlis Sukan Negeri Johor (MSNJ), Mohammad Syafiq Hassan menjelaskan, kekosongan ditinggalkan atlet berkenaan telah diganti oleh atlet lain yang dipilih menerusi program pembangunan MSNJ."Saya percaya, situasi tersebut bukan sahaja dihadapi kontinjen Johor malah turut berlaku terhadap negeri-negeri lain.Di Johor hampir 40 peratus daripada 600 atlet sudah menarik diri daripada program sukan dan kita tidak boleh halang dari segi masa depan mereka," katanya ketika ditemui selepas majlis menandatangani Memorandum Persefahaman (MOU) antara Majlis Kriket Johor (JCC) dan Universiti Tunku Abdul Rahman.Mohammad Syafiq berharap, Sukma 2020 dapat menjadi platform menguji pasukan dan atlet Johor dalam persediaan menjadi tuan rumah temasya itu pada tahun 2024.Oktober lepas, Menteri Belia dan Sukan, Datuk Seri Ahmad Faizal Azumu berkata, Jawatankuasa Tertinggi Sukma bersetuju menangguhkan temasya sukan Sukma Johor hingga ke tahun 2024, di samping bersetuju supaya Majlis Sukan Negara menganjurkan Sukma dan Para Sukma 2020 di Kuala Lumpur tahun ini.


Golf Terbuka Sony, Russell Henley kekalkan dominasi

HAWAII, 15 Januari- Cuaca baik pada Jumaat membantu Russell Henley untuk kekal selaku pendahulu pada Terbuka Sony Jelajah PGA, Hawaii dengan kelebihan tiga pukulan.Henley melakukan lima birdie dan dua eagle untuk mencecah 15 di bawah par selepas hari kedua kejohanan.Sementara Haotong Li dari China melakukan 65 pukulan untuk menduduki tempat kedua dengan 12 bawah par, diikuti rapat Matt Kuchar 11 bawah par.Pemain Jepun, Keita Nakajima menjadi pemain amatur pertama yang melepasi kejohanan ini sejak 2015 apabila melepasi pusingan kedua 64 untuk mencapai sembilan di bawah par. - AP


Australia tahan semula Djokovic, batal visa

MELBOURNE, 15 Januari- Pihak berkuasa Australia menahan Novak Djokovic buat kali kedua pada Sabtu, sambil menggelar bintang tenis itu sebagai ancaman kepada ketenteraman awam.Setelah gagal mengusir bintang tenis Serbia berusia 34 tahun yang tidak divaksin dari negara tersebut, kerajaan konservatif Australia tidak berhenti dan mencuba sekali lagi.Perbicaraan mahkamah persekutuan dijadualkan pada Ahad. Sementara itu Djokovic diletakkan bawah pengawasan di sebuah lokasi di Melbourne yang tidak didedahkan.Djokovic dijangka menghabiskan malam Sabtu dalam tahanan imigresen, selepas beberapa hari dibebaskan berikutan rayuan pertamanya yang berjaya di mahkamah.Bagi berjuta-juta peminat tenis di seluruh dunia, bintang Serbia itu terkenal sebagai juara tenis yang hebat dengan pukulan kilas yang ganas namun timbul beberapa pandangan yang meragukan tentang COVID-19.Australia telah meletakkan dia sebagai azimat atau tangkal untuk golongan antivaksin dan pemangkin kepada potensi "pergolakan awam", yang mesti disingkirkan.Kehadiran Djokovic di Australia "mungkin memupuk sentimen antivaksinasi", kata menteri imigresen Alex Hawke, sekali gus mewajarkan penggunaan kuasa eksekutif yang luas untuk membatalkan visanya."Bukan sahaja boleh menggalakkan orang ramai untuk melanggar peraturan kesihatan, malah kehadirannya boleh membawa kepada pergolakan awam", kata Hawke.Berbaki dua hari sebelum Terbuka Australia bermula, juara bertahan itu sekali lagi terpaksa menumpukan perhatian kepada mahkamah dan bukannya gelanggang tenis. -AFP


Selangor TOT United atasi Kuala Lumpur dengan jaringan 3-1

SHAH ALAM, 15 Januari - Selangor TOT United memulakan kempen dengan langkah kanan selepas mengatasi Kuala Lumpur dengan jaringan 3-1.Skuad kendalian Taufik Yahyah bermula garang menjaringkan dua gol pada separuh masa pertama melalui jaringan Nurasyraaf Azle dan Aidil Shahril Rosli.Kuala Lumpur terus gagal mencari rentak permainan selepas itu untuk membenarkan Selangor TOT United menguasai keseluruhan aksi.Kuala Lumpur berjaya bangkit pada separuh masa kedua dengan melancarkan beberapa percubaan berbahaya ke gawang Selangor.Usaha Kuala Lumpur merapatkan jurang gol akhirnya berhasil selepas rembatan Ali Imran Hasan pada minit ke-31 gagal ditampan kemas penjaga gol Selangor TOT United.Bagaimanapun Farhan Baahrim kembali melebarkan kedudukan dengan jaringan ketiga Selangor pada penghujung perlawanan.Tamat aksi, Selangor TOT United tiga Kuala Lumpur satu.Selangor TOT United bakal menentang PDRM FC dalam aksi seterusnya, manakala Kuala Lumpur akan bertemu Selangor MAC (Mek).


Dennis Buschening sertai Lang Merah

ALOR SETAR, 15 Januari- Bekas penyerang import Sabah FC, Dennis Buschening diumumkan sebagai pemain import baharu pasukan Kedah Darul Aman, KDA FC bagi musim 2022.Dennis mengisi slot sebagai pemain import kuota Asean.Sebelum ini, Dechi Marcel N'guessan (Kuota Antarabangsa) dan Jang Suk-Won (Kuota Asia) telah diumumkan sebagai dua pemain import baharu skuad hijau kuning.KDA FC dalam kenyataan menerusi laman facebooknya berkata, penyerang berusia 30 tahun yang dilahirkan di Jerman dan memiliki kerakyatan Thailand ini, memulakan kerjaya bolasepak remajanya di Borussia Dortmund sebelum beraksi dengan beberapa kelab di Liga German.Mula berkelana di Thailand ketika mewakili Buriram United FC sekitar musim 2013, penglibatannya selepas itu mula mendapat perhatian kelab di Asean.Beliau antara pemain mewakili Buriram United FC di perlawanan Suku Akhir AFC Champions League pada musim 2013.Dua musim lepas, Dennis beraksi mewakili Sabah dan UiTM FC dan aksinya mencuri perhatian pemerhati bolasepak melalui beberapa gol cantik yang dihasilkan.Ia termasuk ketika beraksi menentang KDA FC musim lepas.


Faktor cuaca jadi cabaran kayuhan solo Khairil Aslan jelajah Semenanjung

BANDAR HILIR, 15 Januari - Keadaan cuaca panas terik dan angin yang kuat menjadi cabaran kepada Pendaki solo negara, Khairil Aslan Ab Rasid menerusi ekspedisi kayuhan solo Fatbike menjelajah Semenanjung Malaysia. Bagaimanapun ia tidak mematahkan semangat untuknya meneruskan kayuhan sehingga tiba ke Melaka.Khairil berkata, dia menganggap segala halangan yang ditempuhi sebagai dugaan dalam menyiapkan diri untuk misi pendakian 'Projek G3 8000er 2023' yang merupakan antara ekspedisi paling mencabar kerana terdapat 14 gunung yang perlu ditawan.  "Semalam dugaannya angin dan cuaca panas, masuk ke Negeri Sembilan dan Melaka jalan banyak mendaki sampai ke Simpang Alor Gajah. Saya hanya berhenti dua kali untuk mengisi bekalan air minuman dan makan kerana mengejar masa," katanya kepada pemberita ketika ditemui di Bandar Hilir di sini, hari ini.il  Kairil yang berasal dari Batu Kurau, Perak itu berkata, selepas menghabiskan tujuh jam dalam kayuhan sejauh hampir 100 kilometer, beliau memerlukan empat ke lima hari untuk mendapatkan momentum dilaluan seterusnya.  Ekspedisi sejauh kira-kira 2,200 kilometer itu bermula di Greenwood, Gombak dan berakhir di Puchong pada 20 Februari depan.


Kian Meng-Pei Jing mara ke separuh akhir Terbuka India

NEW DELHI, 14 Januari - Beregu campuran negara, Tan Kian Meng-Lai Pei Jing menepati ramalan mara ke peringkat separuh akhir Kejohanan Badminton Terbuka India selepas menewaskan pasangan Rusia, Konstantin A Bramov dan Anastasiia Akchurina.Kian Meng dan Pei Jing yang juga pilihan utama kejohanan tidak menghadapi masalah untuk menang selesa dalam tempoh 31 minit.Pasangan ranking ke-10 dunia itu bermula baik dengan menampilkan aksi bertenaga untuk menang 21-10 pada set pertama.Kian Meng dan Pei Jing terus konsisten pada set kedua dengan jarang melakukan kesilapan mudah untuk menamatkan permainan dengan kemenangan 21-14.Sementara itu, nasib berbeza dialami satu lagi pasangan beregu campuran negara, Chan Peng Soon dan Valerie Siow.Pilihan ke-5 kejohanan itu kandas di peringkat suku akhir selepas tumbang kepada pilihan ke-2, Rodion Alimov dan Alina Davletova dari Rusia.Peng Soon dan Valerie Siow tewas 14-21, 13-21 dalam tempoh 29 minit.


Khairil Aslan meneruskan siri kayuhan solo Fatbike

BANDAR HILIR, Januari - Keadaan cuaca panas terik dan angin kuat tidak mematahkan semangat pendaki solo negara, Khairil Aslan Ab Rasid meneruskan kayuhan dari Gombak ke Melaka, semalam.Menerusi ekspedisi siri kayuhan solo Fatbike menjelajah Semenanjung Malaysia, Khairil berkata kayuhannya pada kali ini bermula perlahan dan mengalami sedikit tekanan. Beliau menganggap segala halangan yang ditempuhi sebagai dugaan dalam menyiapkan diri untuk misi pendakian Projek G3 8000er 2023 yang merupakan antara ekspedisi paling mencabar kerana terdapat 14 gunung yang perlu ditawan. "Macam semalam dugaan angin, lepas itu apabila saya masuk dari Negeri Sembilan nak ke Melaka, kita masuk menerusi jalan dalam. Keadaan geografinya yang mendaki. Sehinggalah saya sampai ke Simpang Alor Gajah keadaan jalan agak baik. Emosi saya semalam agak merudum, sebab saya tidak jangka dengan kedadaan angin kuat dan cuaca panas." Kata Khairil di sini.Kairil yang berasal dari Batu Kurau Perak itu berkata, selepas menghabiskan tujuh jam dalam kayuhan sejauh hampir 100 kilometer beliau memerlukan empat ke lima hari untuk mendapatkan momentum dilaluan seterusnya. Beliau turut mempersiapkan mental dan fizikal untuk menghadapi laluan yang disifatkan mencabar seperti dari Kelantan ke Perak dan Kedah selain puncak Titiwangsa yang berketinggian 2,000 meter dari paras laut dengan laluannya yang cukup panjang. Ekspedisi sejauh kira-kira 2,200 kilometer itu bermula di Greenwood, Gombak dan berakhir di Puchong pada 20 Februari depan.


Piala Super Sepanyol: Athletic Bilbao tewaskan bekas juara, Real Madrid menanti di final

RIYADH, 14 Januari - Athletic Bilbao benam bekas juara Piala Super Sepanyol, Atletico Madrid 2-1 selepas bangkit daripada ketinggalan untuk mara ke final bertemu Real Madrid.Sejam babak perlawanan, kedua-dua pasukan gagal mencari rentak permainan dan hanya saling berbalas serangan.Segalanya berubah sejurus masuk minit ke 61, selepas penyerang muda Los Colchoneros, Joao Felix menanduk bola ke arah tiang gol menerusi satu sepakan sudut.Tangkapan kurang kemas penjaga gol Athletic Bilbao, Unai Simon menyebabkan dia dihukum gol sendiri dan meletakkan Atletico Madrid di depan dengan jaringan,1-0.Bagaimanapun, Bilbao tidak menunggu lama selepas berjaya mencetak gol pada minit ke 77 menerusi pemain pertahanannya, Yeray Alvarez.Kemasukan pemain muda Los Leones, Nico Williams nyata memberi satu suntikan kekuatan buat pasukan apabila menghadiahkan satu gol kemenangan pada minit akhir perlawanan.Berbaki 9 minit, Williams berjaya merembat mudah ke gawang gol menewaskan Jan Oblak."Saya sangat beremosi sekarang," kata Williams yang turut beraksi bersama abangnya, Inaki dalam perlawanan itu."Ibu mengatakan saya layak menang. Pelukan bersama abang selepas jaringan kemenangan itu adalah satu detik yang saya tidak akan lupakan," katanya lagi kepada media.Penjaga gol Atletico, Jan Oblak akui terkejut dengan kekalahan itu."Sukar untuk menjelaskannya, kami dibolosi menerusi situasi bola mati.""Kelemahan ini perlu diperbaiki kerana kalau tidak, ia akan menjadi lebih rumit sehingga hujung musim nanti," tambahnya lagi.Athletic Bilbao bakal berdepan Real Madrid di final pada Isnin depan di Stadium Antarabangsa King Fahd. - AFP


Piala Carabao: Arsenal bertahan dengan 10 pemain, ikat kedudukan seri 0-0 dengan Liverpool

LIVERPOOL, 14 Januari - Skuad The Gunners berjaya mengikat kedudukan seri 0-0 menentang Liverpool, meski berbaki 10 pemain pada aksi separuh akhir pertama di Anfield pagi tadi.The Reds yang turun tanpa kelibat dua penyerang berbisanya, Mohamad Salah dan Sadio Mane jelas gagal memanfaatkan peluang tersebut, selepas bergelut selama lebih sejam untuk mencipta peluang.Pengendalinya, Jurgen Klopp akur dengan ketiadaan dua penyerang itu susulan berkhidmat untuk negara dalam Piala Negara-negara Afrika.Kapten pasukan Arsenal, Granit Xhaka dihukum buang padang seawal minit ke-24 susulan terjahan keras ke atas penyerang muda, Diogo Jota.Pengurus Arsenal, Mikel Arteta terpaksa mengorbankan Eddie Nketiah apabila membawa masuk Rob Holding bagi mengatur strategi baharu selepas Liverpool mula mendominasi perlawanan.Cubaan terbaik Liverpool disia-siakan Takumi Minamino pada babak ke-67 sebelum Bukayo Saka nyaris meledak gol kemenangan buat Arsenal yang dinafikan Alisson Becker.Arsenal nyaris dikecewakan selepas bertahan dengan baik apabila Aaron Ramsdale ditewaskan menerusi hantaran lintang namun Minamino gagal menyudahkan peluang yang terhidang pada babak akhir perlawanan.Ini menyaksikan aksi separuh akhir kedua di Emirates bakal menjadi lebih terbuka untuk kedua-dua pasukan untuk mara ke final bertemu Chelsea.- AFP


KUFC kekal bebas tunggakan gaji

KOTA BHARU, 14 Januari- Kelantan United FC (KUFC) menjadi antara pasukan yang kekal bebas daripada dibelenggu masalah tunggakan gaji pemain sejak ditubuhkan pada tahun 2019.  Penasihat KUFC, Wan Roslan Wan Hamat berkata, kunci utama pasukan adalah sentiasa mengamalkan perbelanjaan berhemah mengikut kemampuan kewangan pasukan."Kita rangka perbelanjaan itu dengan kekuatan, kemampuan dan hasil yang kita bentuk walaupun gaji tidak seberapa supaya perjalanan itu berjalan licin dan teratur"."Sejak liga M3 lagi saya tekankan pengurusan kewangan ini makna kita berbelanja secara berhemah jadi Alhamdulillah," kata Wan Roslan.Beliau berkata, pihaknya amat menitikberatkan aspek tersebut kerana ia melibatkan moral serta prestasi semasa pemain. Beliau bercakap kepada media selepas Majlis Menandatangani Perjanjian Kerjasama Strategik Antara Yakult (Malaysia) Sdn. Bhd dengan Kelantan United FC di Kota Bharu. KUFC menerima tajaan lebih besar musim ini menerusi kerjasama berterusan dengan syarikat minuman probiotik terkemuka dunia itu.Pasukan itu menerima nilai tajaan berjumlah RM766,000 meliputi sumbangan tunai, produk dan perancangan program-program pembangunan bola sepak akar umbi. Pada majlis tersebut, Yakult Malaysia Sdn. Bhd diwakili Pengarah Urusannya Hiroshi Hamada manakala Timbalan Presiden Kelantan United, Datuk Zamri Ismail mewakili KUFC.


Syahmi Safari pilih Harimau Selatan

JOHOR BAHRU 14 Januari- Spekulasi hala tuju bekas pemain Selangor FC, Syahmi Safari untuk saingan musim baharu Liga Malaysia akhirnya terjawab.Kelab di selatan tanah air menjadi destinasi terbaharunya. Menerusi rakaman video selama seminit di laman rasmi Johor Southern Tigers, memaparkan pemain Harimau Malaya itu memilih kelab bola sepak Johor Darul Ta'zim (JDT FC) untuk meneruskan karier bola sepak profesionalnya.Kehadiran Syahmi dalam skuad Harimau Selatan pastinya memberi kekuatan di posisi bek kanan yang ketika ini sering kali diisi oleh Matthew Davies dan S. Kunanlan.Sebelum ini pemilik JDT, Tunku Ismail Sultan Ibrahim berkata, kelab berkenaan akan membawa masuk seorang atau dua pemain tempatan bagi menambah kekuatan juara Liga Super lapan musim berturut-turut itu.Kini hanya tinggal seorang lagi pemain tempatan dan seorang pemain import yang bakal diumumkan JDT bagi mengharungi kempen Liga M dan saingan Liga Juara-Juara Asia (ACL).


Mac ini, Alia bakal mulakan saingan di Sepanyol

SEPANG, 13 Januari - Pelumba berbasikal lebuh raya Terengganu, Siti Nur Alia Mansor bakal memulakan kayuhan pertamanya di bumi Sepanyol dalam satu perlumbaan pada Mac ini.Pelumba Canyon-SRAM Racing Team yang berpangkalan di Sepanyol itu memaklumkan, dia juga akan diperkenalkan sebagai pelumba baharu pada Sabtu ini.Siti Nur Alia sebelum ini mencipta sejarah menjadi pelumba wanita pertama negara dan Asia Tenggara menyertai pasukan berbasikal jelajah dunia Eropah.Pelumba berusia 21 tahun itu mengakui tawaran kontrak selama setahun daripada pasukan ranking ke-5 dunia itu merupakan peluang besar baginya meningkatkan prestasi, sekali gus menyalakan impian layak ke Sukan Olimpik Paris 2024."Dalam masa setahun yang Alia pergi ini mereka akan nilai Alia dari segi latihan dan dengar cerita akan ada perlumbaan pada bulan Mac, jadi mungkin dia akan tengok Alia punya prestasi dan dalam perlumbaan itu dia akan tengok keputusan macam manalah.Dia tengok Alia punya prestasi dulu dalam masa 7 bulan jadi kalau prestasi Alia bagus dalam 8 orang itu seorang akan layak menyertai pasukan elit dan 7 tu akan terus kontrak 1 tahunlah," katanya sebelum berlepas ke Sepanyol di Lapangan Terbang Antarabangsa Kuala Lumpur malam tadi.Siti Nur Alia sebelum ini pernah menjalani latihan bersama jaguh trek negara, Datuk Mohd Azizulhasni Awang di Melbourne pada 2017.Di Sepanyol, prestasinya akan dipantau bekas jurulatih Terengganu Cycling Team (TSG) Adam Szabo yang kini melatih pasukan Canyon-SRAM Racing Team.


KUFC kekal bebas belenggu masalah tunggakan gaji pemain

KOTA BHARU, 13 Januari - Kelantan United FC (KUFC) menjadi antara pasukan yang kekal bebas daripada dibelenggu masalah tunggakan gaji pemain sejak ditubuhkan pada tahun 2019.  Penasihat KUFC, Wan Roslan Wan Hamat berkata, ini kerana pihak pengurusan sentiasa mengamalkan perbelanjaan berhemah mengikut kemampuan kewangan pasukan.  Katanya, pihaknya amat menitik beratkan aspek tersebut kerana ia melibatkan moral serta prestasi semua pemain.  "Kita rangka perbelanjaan tu dengan kekuatan yang kita ada, kemampuan yang kita ada dan hasil yang kita bentuk walaupun gaji tidak seberapa supaya perjalanan itu berjalan licin dan teratur.Masa liga M3 lagi saya menekankan pengurusan kewangan ini maknanya kita berbelanja secara berhemah, jadi Alhamdulillah," katanya selepas Majlis Menandatangani Perjanjian Kerjasama Strategik Antara Yakult (Malaysia) Sdn. Bhd dengan Kelantan United di Kota Bharu. KUFC menerima tajaan lebih besar musim ini menerusi sambungan kerjasama dengan syarikat minuman pribiotik terkemuka dunia, Yakult (Malaysia) Sdn Bhd.  Pasukan itu menerima nilai tajaan berjumlah RM766,000 meliputi sumbangan tunai, produk dan perancangan program-program pembangunan bola sepak akar umbi.


COVID-19: Tujuh pemain Terbuka India 2022 ditarik kelayakan

NEW DELHI, 13 Januari- Persekutuan Badminton Dunia (BWF) mengesahkan tujuh pemain telah ditarik balik daripada menyertai kejohanan YONEX-SUNRISE Terbuka India 2022 selepas disahkan positif COVID-19.Sebelum ini, kesemua pemain telah mengembalikan keputusan positif kepada ujian RT-PCR mandatori yang dijalankan pada Selasa.BWF bagaimanapun tidak menyatakan pemain dari negara mana terlibat.Pasangan beregu yang dianggap kontak rapat dengan tujuh pemain itu juga telah ditarik balik daripada kejohanan itu.Kenyataan itu juga menyebut, pemain tidak akan digantikan dalam undian utama selain pihak lawan akan diberi kemenangan percuma dan layak ke pusingan seterusnya.Protokol ujian telah dilaksanakan mengikut garis panduan Persekutuan Badminton Dunia dan Persatuan Badminton India untuk memastikan kesihatan dan keselamatan semua peserta.Pusingan kedua kejohanan Terbuka India 2022 bermula hari ini.India kini mengalami peningkatan mendadak dalam jangkitan COVID-19 termasuklah penularan varian baharu Omicron. -AFP


'Bapa akhiri hidupnya dengan bola sepak' - Sonuljit Singh

JOHOR BHARU, 13 Januari- Mayat mendiang bekas pemain kebangsaan, Serbegeth Singh atau Shebby yang meninggal dunia ketika berbasikal di Iskandar Puteri Johor, petang semalam selesai dituntut oleh ahli keluarga, 1.30 tengah hari tadi. Kira-kira 20 ahli keluarga dan kenalan rapat mendiang hadir dan menunggu di Jabatan Perubatan Forensik Hospital Sultanah Aminah, Johor Bahru. Shebby, 61 tahun meninggalkan isteri Harbans Kaur yang juga bekas pelari negara serta dua anak Natassha Kaur dan Sonuljit Singh. "Terima kasih diatas ucapan dan tanda kasih sayang semua pihak kepada mediang bapa kami, saya cukup terharu dengan setiap ucapan yang dimuat naik dalam media sosial."Mendiang sentiasa inginkan yang terbaik dalam arena sukan bola sepak negara, seperti seorang guru kadang-kala dia marah tapi tetap berikan pujian sekiranya perkara yang dilakukan itu betul," katanya Sonuljit kepada pemberita."Ayah saya akhiri hidupnya dengan rasa cinta kepada bola sepak dan negara," tambahnya lagi.Dalam pada itu, rakan karib mendiang turut menzahirkan rasa dukacita diatas pemergian lagenda bola sepak itu."Saya tahu dia suka berbasikal, bersenam dan sebagainya. Dia memang sentiasa menjaga kesihatan, dan bila perkara ini terjadi saya sangat terkejut dia meninggal dunia semalam," kata Faisal Wong."Bagi saya, setiap komen dia memang 'pedas' dan jujur, tapi idea mendiang sangat berguna. Sebab itu dia memang tegas terutama bila bercakap mengenai bola sepak," ujar Lahat Dadok Sulik.Sepanjang karier, mediang pernah menjulang Piala Malaysia bersama Kuala Lumpur antara 1987 hingga 1989.  Selain memenangi emas Sukan SEA pada 1989 bersama skuad kebangsaan.


TENIS: Monfils, Isner pulang awal

ADELAIDE, 13 Januari - Dua pemain pilihan, Gael Monfils dan John Isner terpaksa pulang lebih awal selepas perjalanan mereka di Kejohanan Antarabangsa Adelaide 2 tersekat di peringkat 16 pemain terakhir.Pilihan utama, Monfils terpaksa menarik diri ketika ketinggalan 0-1 di set ketiga kepada pemain Brazil, Thiago Monteiro akibat kecederaan leher.Sebelum itu, Pemain kelahiran Perancis tersebut menang set pertama 7-6 namun gagal mengekang kebangkitan Monteiro yang mendominasi set kedua dengan 3-6.Keputusan itu menyaksikan Monteiro mara ke separuh akhir dengan berdepan seorang lagi pemain dari Perancis, Corentin Moutet (MOU-TEY).Sementara itu, pilihan kedua kejohanan, John Isner pula gagal melangkah ke suku akhir apabila dikejutkan pemain tuan rumah, Thanasi Kokkinakis dalam pertarungan sengit 3 set.Pemain dari Amerika Syarikat itu tewas 7-6, 6-7 dan 6-7 kepada Kokkinakis yang bakal berdepan rakan senegara, Aleksandar Vukic di suku akhir.


Piala Liga Inggeris: Chelsea sahkan tempat ke perlawanan akhir

LONDON, 13 Januari - Chelsea menewaskan Tottenham Hotspur 1-0, untuk menempah slot ke perlawanan akhir Piala Liga Inggeris.Sekali gus menang 3-0 secara agregat.Gol tunggal perlawanan dijaringkan Antonio Rudiger, pada minit ke-18.Chelsea akan menentang sama ada Liverpool atau Arsenal pada saingan akhir di Wembley, 27 Februari depan.Kali terakhir The Blues memenangi kejohanan itu pada 2015 -AFP


Kejohanan Para Dunia dan Sukan Para Asia, tumpuan Rashid Sidek dan Liek Hou tahun ini

SHAH ALAM, 13 Januari - Jaguh pemain perseorangan lelaki para negara, Cheah Liek Hou sedang giat membuat persiapan bagi menghadapi beberapa kejohanan besar tahun ini.Jurulatih badminton para kebangsaan, Datuk Rashid Sidek menyatakan antara yang menjadi fokus utama adalah Kejohanan Para Dunia dan Sukan Para Asia."Buat masa sekarang ini, persiapan itu kita baru mula latihan intensif, sebab selepas paralimpik itu kita agak perlahan. In shaa allah, bermula Januari kita akan tingkatkan latihan, lebih intensif," kata Rashid kepada RTM.Beliau ditemui selepas menandatangani memorandum persefahaman (MoU) bersama UiTM.MOU bertujuan memberi ruang kepada pelajar di fakulti pendidikan UiTM, menerima latihan kemahiran yang mendalam berkenaan sukan badminton khususnya.Sebelum ini, Liek Hou mencipta sejarah menjadi atlet para pertama dalam sukan badminton yang memenangi pingat emas pada Sukan Paralimpik Tokyo 2020.